Document ID: 32000D0074

KOMISSION PÄÄTÖS,
tehty 14 päivänä heinäkuuta 1999,
EY:n perustamissopimuksen 82 artiklan mukaisesta menettelystä
(IV/D-2/34.780 - Virgin/British Airways)
(tiedoksiannettu numerolla K(1999) 1973)
(Ainoastaan englanninkielinen teksti on todistusvoimainen)
(ETA:n kannalta merkityksellinen teksti)
(2000/74/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon 6 päivänä helmikuuta 1962 annetun asetuksen N:o 17, perustamissopimuksen 85 ja 86 artiklan ensimmäisen täytäntöönpanoasetuksen(1), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla, ja erityisesti sen 3 artiklan ja 15 artiklan 2 kohdan,
ottaa huomioon Virgin Atlantic Airways Limitedin 9 päivänä heinäkuuta 1993 tekemän kantelun ja Virgin Atlantic Airwaysin 9 päivänä tammikuuta 1998 tekemän lisäkantelun, joiden mukaan British Airways on rikkonut perustamissopimuksen 81 ja 82 artiklaa ja joissa komissiota pyydetään lopettamaan tämä rikkominen,
ottaa huomioon 20 päivänä joulukuuta 1996 tehdyn komission päätöksen aloittaa menettely asiassa,
on antanut asianomaisille yrityksille tilaisuuden esittää huomautuksensa komission väitteistä asetuksen N:o 17 19 artiklan 1 kohdan ja asetuksen N:o 17 19 artiklan 1 ja 2 kohdassa säädetyistä kuulemisista 25 päivänä heinäkuuta 1963 annetun komission asetuksen 99/63/ETY(2) mukaisesti,
on kuullut kilpailunrajoituksia ja määräävää markkina-asemaa käsittelevää neuvoa-antavaa komiteaa,
sekä katsoo seuraavaa:
I ASIASELOSTUS
A. OSAPUOLET
1) Kantelija, Virgin Atlantic Airways Limited, jäljempänä "Virgin", on vuonna 1984 Englannin lain mukaisesti perustettu yksityinen yritys. Virgin harjoittaa reittihenkilöliikennettä Lontoon ja Yhdysvaltojen, Hongkongin, Ateenan sekä Tokion välisillä kansainvälisillä reiteillä. Sen pääkonttori sijaitsee West Sussexissa Englannissa.
Vuonna 1997 Virgin oli koko maailman lentoliikenteessä 21:nnellä sijalla kansainvälisen reittiliikenteen matkustajakilometrien perusteella ja 31:nnellä sijalla sekä kansainvälisen että kotimaisen reittiliikenteen yhteenlaskettujen matkustajakilometrien perusteella.
Virginin liikevaihto 31 päivänä lokakuuta 1994 päättyneenä tilivuotena oli 444 miljoonaa Englannin puntaa. Virginin palveluksessa oli 4522 työntekijää vuoden 1997 1opussa(3).
2) Vastaaja, British Airways plc, jäljempänä "BA", on Englannin lain mukaisesti perustettu yksityinen yritys. BA perustettiin vuonna 1972, kun (vuonna 1940 perustettu) British Overseas Airways Corporation ja (vuonna 1946 perustettu) British European Airways sulautuivat. BA yksityistettiin vuonna 1987.
BA on Yhdistyneen kuningaskunnan suurin lentoyhtiö. Se harjoittaa laajamittaista kotimaista ja kansainvälistä reitti- ja tilausliikennettä. Sen reittiliikenteen verkosto käsittää 15 kohdetta Yhdistyneessä kuningaskunnassa ja 155 kansainvälistä kohdetta 72 maassa eri puolilla maailmaa. Vuonna 1997 BA oli koko maailman lentoliikenteessä ensimmäisellä sijalla kansainvälisen reittiliikenteen matkustajakilometrien perusteella ja yhdeksännellä sijalla sekä kansainvälisen että kotimaisen reittiliikenteen yhteenlaskettujen matkustajakilometrien perusteella(4).
BA:n konserniliikevaihto 31 päivänä maaliskuuta 1998 päättyneenä tilivuotena oli 8642 miljoonaa puntaa, josta se sai 460 miljoonan punnan nettovoiton. BA:n palveluksessa oli 31 päivänä maaliskuuta 1998 päättyneenä tilivuotena keskimäärin 60675 työntekijää(5).
B. KANTELUT
3) Virgin teki 9 päivänä heinäkuuta 1993 kantelun tietyistä BA:n liiketavoista, joiden sanottiin rikkovan perustamissopimuksen 85 ja 86 artiklaa (nykyisin 81 ja 82 artikla).
Kantelu koski erityisesti kolmea toimintamuotoa:
a) alennusten tai muiden kannustimien tarjoaminen asiakkaille ja matkatoimistoille edellyttäen joko suoraan tai epäsuorasti, että ne hankkivat kaikki lentoliikennepalvelunsa tai suurimman osan lentoliikennepalveluistaan BA:lta (uskollisuusalennukset);
b) takautuvasti maksettavien alennusten tarjoaminen asiakkaille ja matkatoimistoille edellyttäen, että ne keskittävät merkittävän osan liiketoimistaan BA:han (tavoitealennukset tai keskittämisalennukset);
c) lyhyen matkan lentojen, luokkakorotusten tai muiden kannustimien tarjoaminen nimelliseen hintaan tai ilmaiseksi edellyttäen, että asiakkaat ostavat pitkän matkan lentolippuja (kannustimet).
Kantelijan mielestä mainitut BA:n ja matkatoimistojen tai BA:n ja yritysasiakkaitten välisiin sopimuksiin sisältyvät alennusjärjestelyt vastaavat yksinostovelvoitteita sisältäviä sopimuksia, jotka kuuluvat EY:n perustamissopimuksen 85 artiklan 1 kohdan soveltamisalaan. Lisäksi kantelija katsoo, että BA:lla on määräävä asema, jota se käyttää väärin nykyisen 82 artiklan vastaisesti harjoittamalla edellä mainittua toimintaa, jonka vaikutuksesta pääsy Yhdistyneen kuningaskunnan liikematkailualan erittäin tuottoisille ja merkittäville markkinoille estyy pienempien kilpailijoiden haitaksi.
4) Virgin teki 9 päivänä tammikuuta 1998 BA:n Performance Reward Scheme -järjestelmää, jäljempänä "PRS-järjestelmä", koskevan lisäkantelun, jonka mukaan Virgin uskoo, että PRS-järjestelmä rikkoo 86 artiklaa sekä pahentaa entisestään BA:n nykyisten alennusjärjestelyjen aikaansaamaa 86 artiklan rikkomista ja osoittaa kyynistä välinpitämättömyyttä komission kannasta, joka on esitetty asiaa N:o IV/34 780 koskevassa väitetiedoksiannossa ja joka ilmenee 12 päivänä marraskuuta 1997 pidetyn suullisen kuulemisen yhteydessä annetusta komission lausunnosta. Virgin katsoi, että PRS-järjestelmä rikkoo myös perustamissopimuksen nykyistä 81 artiklaa.
5) Näissä kanteluissa komissiota pyydettiin ryhtymään toimenpiteisiin matkatoimistoja koskevien BA:n kannustinjärjestelmien ja yritysasiakkaita koskevien kannustin- ja alennusjärjestelmien osalta. Tämä päätös ei koske yritysasiakkaille suunnattuja BA:n alennusjärjestelmiä.
C. MATKATOIMISTOJA KOSKEVAT BA:N KANNUSTINJÄRJESTELMÄT
6) Kaikki Yhdistyneessä kuningaskunnassa toimivat IATA:an kuuluvat matkatoimistot saavat BA:lta kiinteän perusprovision. Vuosina 1976-1997 provisio oli 9 prosenttia kansainvälisestä myynnistä ja 7,5 prosenttia kotimaan myynnistä. Virginin ensimmäinen kantelu koski BA:n käyttöön ottamia lisäkannustinjärjestelmiä, jotka perustuvat edellytykset täyttävien matkatoimistojen kanssa tehtäviin markkinointisopimuksiin (Marketing Agreements) ja kansainvälisiin sopimuksiin (Global Agreements). Virginin lisäkantelun kohteena oli PRS-järjestelmä, BA:n uusi versio kaikkia matkatoimistoja koskevasta kannustinjärjestelmästä.
1. Markkinointisopimukset
7) BA on tehnyt joidenkin Yhdistyneessä kuningaskunnassa toimivien IATA:an kuuluvien matkatoimistojen kanssa erityisiä sopimuksia eli niin sanottuja markkinointisopimuksia, joiden mukaisesti niille maksetaan perusprovision lisäksi lisäpalkkioita yhden tai useamman otsikon perusteella seuraavasti:
a) lisäprovisio, jota kutsutaan tulospalkkioksi (Performance Reward), sekä tiettyjä lisäpalkkioita eri sektoreilla tapahtuvien BA:n lentojen määrän perusteella;
b) käteissuorituksia matkatoimistojen henkilöstökunnan koulutusrahastosta BA:n koulutusjaksoille osallistumista varten;
c) käteissuorituksia BA:n käyttöön asettamasta liiketoiminnan kehittämisrahastosta matkatoimistojen kanssa sovittuihin myynninedistämis- ja markkinointihankkeisiin.
8) Nämä erityissopimukset koskevat periaatteessa vain sellaisia Yhdistyneessä kuningaskunnassa toimivia IATA:an kuuluvia matkatoimistoja, joiden vuotuiset BA-lentolippujen myyntitulot (flown revenue) ovat yli 500000 puntaa. Elokuussa 1993 BA:lla oli noin 360 markkinointisopimusta tärkeimpien Yhdistyneessä kuningaskunnassa toimivien matkatoimistojen kanssa. Kaikki sopimukset oli tehty vuodeksi. Joulukuun 20 päivänä 1996 päivätyssä komission väitetiedoksiannossa todettiin, että nämä järjestelmät olivat olleet voimassa ainakin vuodesta 1992. Järjestelmät ovat pysyneet käytössä väitetiedoksiannon jälkeen(6).
9) Markkinointisopimusten mukaisten kannustimien laajuus riippuu matkatoimiston koosta. Matkatoimistoille, joiden vuotuiset lentolippujen myyntitulot ovat yli 500000 puntaa mutta alle kymmenen miljoonaa puntaa, tarjotaan vakiomallista markkinointisopimusta. Matkatoimistot, joiden lipunmyyntitulot ylittävät kymmenen miljoonaa puntaa, tekevät BA:n kanssa yksilöllisen markkinointisopimuksen. BA jakaa nämä matkatoimistot A- ja B-ryhmään. A-ryhmään kuuluvat matkatoimistot, joiden lipunmyyntitulot ovat yli 50 miljoonaa puntaa. B-ryhmään kuuluvien matkatoimistojen lipunmyyntitulot ovat yli kymmenen miljoonaa puntaa. A-ryhmään kuuluvat muun muassa Thomas Cook, Hogg Robinson ja Carlson Wagonlit. B-ryhmään kuuluu muun muassa P & O.
a) Tulospalkkio ja muut lisäpalkkiot
10) Tulospalkkio lasketaan käyttäen liukuvaa asteikkoa, jolloin laskentaperustana on määrä, jolla matkatoimisto lisää BA-lentolippujen myyntitulojaan (BA flown revenue). Kullekin eri sektorille myydylle BA:n lennolle on olemassa erisuuruisia tulospalkkioita (jokaiseen meno-paluulippuun sisältyy kaksi sektoria), jotka riippuvat lentosektorin tyypistä: pitkän matkan lento, lyhyen matkan lento jne. Mitä enemmän myynti kasvaa, sitä suurempi on sektorikohtainen käteissuoritus. Edellä kuvatun yleisen tulospalkkion lisäksi tietyt reitit (esimerkiksi Pohjois-Atlantin reitit) oikeuttavat erityiseen tulospalkkioon.
Vakiomalliset markkinointisopimukset
11)
TAULUKON PAIKKA
Tulostavoitteet ilmaistiin prosentteina matkatoimiston samana ajanjaksona edellisvuotena saavuttamista BA-lippujen kokonaismyyntituloista.
BA määritteli luokat seuraavasti:
- Longhaul Premium: Concorde, First Class ja Club World
- World Traveller: World Traveller -lennot Pohjois- ja Etelä-Amerikkaan, Karibialle, Afrikkaan, Australiaan, Uuteen-Seelantiin ja Aasiaan tai mainitulta alueelta taikka sen sisällä
- Club Europe: Club Europe -lennot Manner-Eurooppaan (Irlanti, Kypros ja Israel mukaan luettuina) tai mainitulta alueelta taikka sen sisällä
- Euro Traveller: Euro Traveller -lennot Manner-Eurooppaan (Irlanti, Kypros ja Israel mukaan luettuina) tai mainitulta alueelta taikka sen sisällä
- Longhaul (pitkän matkan lennot): lennot Pohjois- ja Etelä-Amerikkaan, Karibialle, Afrikkaan, Australiaan, Uuteen-Seelantiin ja Aasiaan (Turkki ja Venäjä mukaan luettuina) tai mainitulta alueelta taikka sen sisällä
- Shorthaul (lyhyen matkan lennot): lennot Manner-Eurooppaan (Kypros ja Israel mukaan luettuina) tai mainitulta alueelta taikka sen sisällä
- North Atlantic (Pohjois-Atlantin lennot): lennot Yhdysvaltoihin, Kanadaan ja Bermudalle tai mainitulta alueelta taikka sen sisällä.
Yksilölliset markkinointisopimukset
12)
TAULUKON PAIKKA
13)
TAULUKON PAIKKA
14) Markkinointisopimuksiin sisältyy myös "kumppanuuspaikkioita" tietyillä BA:n luvakeyhteistyökumppaneiden reiteillä lennetyistä sektoreista; näitä kumppaneita ovat esimerkiksi Cityflyer Express, GB Airways, Loganair ja Maersk Air Ltd.
15) On syytä huomata lisäpalkkioiden kaksi erityispiirrettä:
a) matkatoimistojen on lisättävä BA-lippujen myyntiään vuosi vuodelta täyttääkseen tulospalkkion tai lisäpalkkion maksamisen edellytykset;
b) vaikka tulospalkkiota tai lisäpalkkioita ei makseta Yhdistyneessä kuningaskunnassa BA:n kotimaan reiteillä lennetyistä sektoreista (lukuun ottamatta Super Shuttle Executive -sektoreita, jotka on lennetty Executive- ja Timesaver-taksojen mukaan), kotimaan sektorit edesauttavat tavoitteiden saavuttamista, sillä tavoitteet lasketaan kokonaismyyntitulojen perusteella, jotka käsittävät pitkän matkan lennot, lyhyen matkan lennot ja kotimaan lennot.
b) Koulutusta ja liiketoiminnan kehittämistä edistävä rahasto
16) Markkinointisopimusten mukaisesti BA myöntää matkatoimistoille varoja kåytettäväksi niiden työntekijöiden kouluttamiseen. Lisäksi BA perustaa markkinointisopimusten mukaisesti liiketoiminnan kehittämistä ja markkinointia edistäviä rahastoja, joiden varoja matkatoimistot voivat käyttää esimerkiksi BA:n suoramainontaan, kokouksiin, lentokenttäesittelyihin ja myynninedistämiseen liittyviin illanviettoihin. Markkinointisopimuksissa määrätään, että kyseisten rahastojen tavoitteena on lisätä BA:n myyntituloja.
17) Esimerkiksi Thomas Cookin kanssa tehtyyn vuosien 1993-1994 markkinointisopimukseen sisältyvät seuraavat määräykset koulutuksen ja markkinoinnin tukemisesta:
"8 Thomas Cook kehittää asiakassuhteesta vastaavan British Airwaysin henkilön kanssa yhteisiä markkinointiehdotuksia, joiden tarkoituksena on lisätä kummankin osapuolen matkustajamääriä ja myyntituloja.
9 British Airways myöntää tietyn rahamäärän 1 päivän huhtikuuta 1993 ja 31 päivän maaliskuuta 1994 väliseksi vuodeksi markkinoinnin ja myynninedistämisen aloilla toteutettavaan yhteistoimintaan. Vuosina 1993-1994 markkinoinnin ja koulutuksen tukirahasto on suuruudeltaan 670000 puntaa.
(...)
11 Markkinointirahaston tarkoituksena on lisätä British Airwaysin myyntituloja. Suotavina pidetään jäljempänä luetellun kaltaisia tuottaviksi todettuja myynninedistämistoimia:
a) Markkinointitoiminta, esimerkiksi British Airwaysin suoramainonta (tarvittaessa asiakaskohtaisesti), paikallistason mainonta, jossa esitellään British Airwaysin palveluja tai kampanjoita.
b) Myynninedistämistoiminta, esimerkiksi henkilöstölle suunnatut tilaisuudet (esimerkiksi tuote-esittelyt, kokoukset), henkilöstölle suunnatut kannustimet, asiakkaille suunnatut tilaisuudet (esimerkiksi lentokenttäesittelyt, myynninedistämiseen liittyvät illanvietot, sihteereille suunnatut seminaarit) ja asiakkaille suunnatut kannustimet.
Edellä oleva luettelo ei ole tyhjentävä. Muista markkinoinnin ja myynninedistämisen muodoista voitte neuvotella asiakassuhteesta vastaavan British Airwaysin henkilön kanssa.
(...)
17 British Airways on sitoutunut tukemaan laadukkaaseen koulutukseen tekemiänne investointeja koulutusrahaston kautta. Rahastoa voidaan käyttää kaikkiin Speedwing Trainingin järjestämiin kursseihin. Ohessa on luettelo kurssimahdollisuuksista. Kysynnästä riippuen kursseja voidaan järjestää muillakin paikkakunnilla. Kurssitarjontaan voi sisältyä myös yrityksen sisäisiä koulutusohjelmia. Kaikkiin kursseihin sovelletaan Speedwing Trainingin tavanomaisia ehtoja, jotka kuvataan yksityiskohtaisesti sen esitteessä. Muutoksista, peruutuksista ja peruuttamatta jättämisistä veloitetaan tililtänne asiaankuuluva maksu.
18 Koulutukseen on varattu 80000 punnan määrä, josta on ilmoitettu Speedwing Trainingille. Kyseistä määrää voidaan muuttaa neuvottelemalla asiakassuhteesta vastaavan British Airwaysin henkilön kanssa."
18) On syytä todeta, että liiketoiminnan kehittämisrahastoon sisältyy suoria henkilöstölle suunnattuja kannustimia, jotka katsotaan hyväksyttäviksi kustannuksiksi. Esimerkiksi Thomas Cookin kanssa tehtyyn vuosien 1993-1994 markkinointisopimukseen sisältyvät seuraavat suoria henkilökannustimia koskevat määräykset:
"15 Jos British Airways haluaa mainostaa jotakin tiettyä kansallista tai paikallista myyntikannustinta suoraan tai epäsuorasti Thomas Cookin henkilöstölle, British Airways suostuu siihen, että sen on saatava Thomas Cookilta kirjallinen hyväksyntä ennen kuin mainoksia voidaan lähettää henkilöstölle. Jos näin ei toimita, Thomas Cook pidättää itselleen oikeuden vetää mainokset pois.
16 Osana vähittäismyynnin Premier Selection -ohjelmaa British Airways maksaa edelleenkin vapaa-ajan matkailupalveluista vastaavalle henkilöstölle tämän sopimuksen voimassaoloajan 0,25 prosenttia myynnistä Thomas Cook Travel Trail -kannustinjärjestelmän kautta. Maksu suoritetaan markkinointirahastoon kohdistetuista varoista."
c) Ehdot
19) BA:n markkinointisopimuksiin sisältyy tiettyjä ehtoja, jotka koskevat BA:n tuotteiden myynnin edistämistä matkatoimiston tiloissa. Lyhyesti sanottuna niissä edellytetään, että BA:lle annetaan asema, joka ei ole millään tavoin muita liikenteenharjoittajia huonompi. Esimerkiksi vuosien 1995-1996 vakiomallisiin markkinointisopimuksiin sisältyivät jäljempänä toistetut ehdot. Samanlaisia määräyksiä sisältyy kaikkiin markkinointisopimuksiin.
"21 Kaikki British Airwaysin tuotteet on sisällytettävä kaikkiin matkatoimiston ylläpitämiin ensisijaisten hankkijoiden luetteloihin.
22 Matkatoimisto ei saa harjoittaa mitään British Airwaysin tuotteita tai palveluja syrjivää toimintaa. BA:lle on siis annettava asema, joka ei ole millään tavoin muita lentoyhtiöitä epäedullisempi.
23 Matkatoimisto pitää mahdollisuuksien mukaan esillä muiden matkalippujen kanssa tasaveroisella tavalla koko vuoden ajan British Airwaysin edullisimman meno-paluulipun hinnan automaattisessa (elektronisessa) lipputietokannassa, joka on sen matkatoimistojen käytettävissä. Määräpaikkoja ovat kyseisten tietokantojen sisältämät määräpaikat.
24 Matkatoimisto antaa British Airwaysin ja British Airways Holidaysin tuotteille mainonnassaan sellaisen aseman ja asettaa ne näytteille sellaisella tavalla, että ne kiinnittävät asiakkaiden huomion. Niitä ei saa missään tapauksessa asettaa näytteille muita lentoyhtiöitä epäedullisemmalla tavalla. Jos käytössä on näyteikkunoita, matkatoimisto sitoutuu antamaan British Airwaysille tilaisuuden käyttää vähintään kaksi kertaa vuodessa sen kaikkien sivuliikkeiden näyteikkunoita yhdessä sovittavina ajankohtina.
25 Vähittäismyyntiä harjoittavien toimistojen on pidettävä esillä British Airwaysin reittien aikataulut, ja matkatoimiston on huolehdittava siitä, että kaikkia British Airwaysin ja British Airways Holidaysin esitteitä on telineissä silmien korkeudella kaikissa toimipisteissä ympäri vuoden. Niitä ei saa missään tapauksessa asettaa näytteille muita lentoyhtiöitä epäedullisemmalla tavalla."
2. Kansainväliset sopimukset
20) Johdanto-osan 7-19 kappaleessa kuvatut järjestelyt matkatoimistojen kanssa koskevat Yhdistyneessä kuningaskunnassa ostettuja lippuja. BA oli kuitenkin talvikaudella 1992-1993 laatinut erityisiä kansainvälisiä kannustinohjelmia kolmen matkatoimiston kanssa: American Express, Rosenbluth ja Carlson Travel. Kyseisten ohjelmien mukaisesti matkatoimistot olivat oikeutettuja lisäprovisioihin, joiden laskentaperusteena oli BA:n osuuden kasvu niiden maailmanlaajuisesta myynnistä. Järjestelyt täydensivät tietyissä maissa tehtyjä paikallisia sopimuksia. Jos matkatoimisto pystyi lisäämään yhteenlaskettua kansainvälistä myyntiään vähintään 1,5 prosenttia sopimuksissa määritellyillä markkinoilla talvikaudella, BA palkitsi matkatoimiston antamalla sille 10 prosenttia myynnin lisäyksen aikaansaamista lisätuloista. Lisäksi on todettava, että jos matkatoimisto oli halukas toteuttamaan ohjelman henkilöstölle suunnattujen kannustimien avulla, BA antoi matkatoimistolle sopimuksessa vahvistetun rahamäärän, jota ei tarvinnut palauttaa edes siinä tapauksessa, että sopimuksessa asetettu kasvutavoite jäi saavuttamatta.
3. Tulospalkkiojärjestelmä
21) Vuosina 1976-1997 BA:n Yhdistyneessä kuningaskunnassa toimiville matkatoimistoille maksama vakioprovisio pysyi muuttumattomana eli 9 prosentissa kansainvälisten lentojen ja 7,5 prosentissa kotimaan lentojen osalta.
22) BA lähetti 17 päivänä marraskuuta 1997 päivätyllä kirjeellä kaikille Yhdistyneessä kuningaskunnassa toimiville matkatoimistoille yksityiskohtaisia tietoja uudesta toimintamallista, jota BA aikoi ryhtyä soveltamaan palkitessaan matkatoimistoja niiden myyntituloksista. Uuteen toimintamalliin sisältyy kaksi muutosta:
23) Ensiksi BA ilmoitti päättäneensä maksaa 1 päivästä tammikuuta 1998 seitsemän prosentin vakioprovision kaikista Yhdistyneessä kuningaskunnassa myydyistä BA:n lipuista.
Toiseksi BA ilmoitti aikovansa ottaa 1 päivänä joulukuuta 1997 käyttöön niin sanotun tulospalkkiojärjestelmän (Performance Reward Scheme, PRS). BA selitti, että PRS-järjestelmän ansiosta matkatoimistot voivat ansaita palkkioita, jotka ovat suurempia kuin tulokseen perustuvan vakioprovision alennus. Tämä PRS-järjestelmä on erotettava tulospalkkiosta, jota maksetaan BA:n kanssa markkinointisopimuksen tehneille matkatoimistoille.
24) Kyseistä uutta provisioiden laskentatapaa sovelletaan kaikkiin Yhdistyneessä kuningaskunnassa toimiviin matkatoimistoihin. Uuden toimintamallin mukaisesti matkatoimistot voivat ansaita seitsemän prosentin kiinteän vakioprovision lisäksi enintään kolmen prosentin lisäprovision kansainvälisistä lipuista ja enintään prosentin lisäprovision kotimaan lipuista. Kotimaan lippujen ja kansainvälisten lippujen muuttuvien osien suuruus riippuu matkatoimistojen BA:lle tekemästä tuloksesta. Matkatoimistojen tulos mitataan vertaamalla kokonaismyyntituloja, jotka BA-yhtymä saa matkatoimiston tietyn kalenterikuukauden aikana kirjoittamista BA-lentolipuista, edellisvuoden vastaavan kuukauden aikana saatuihin tuloihin. Lisäprovisiot maksetaan voimassa olevien markkinointisopimusten mukaisten palkkioiden lisäksi.
25) Ylimääräisen muuttuvan osan laskemiseksi tuloksen vertailukohdaksi asetetaan 95 prosenttia edellisvuoden vastaavan kuukauden BA:ta koskevasta liikevaihdosta. Jos matkatoimiston tulos on parempi kuin 95 prosenttia, se on oikeutettu saamaan muuttuvan osan suuruisen maksusuorituksen. Muuttuva osa on tosiasiallisesti sitä suurempi, mitä parempi saavutettu tulos on.
Todettakoon, että vaikka jokaisen matkatoimiston tosiasiallinen tulos, jonka perusteella sitä koskeva muuttuva osa määräytyy, lasketaan yhdistämällä kansainvälisten ja kotimaan lippujen myyntitulot, kansainvälisen myynnin ja kotimaan myynnin muuttuva osa lasketaan erikseen.
26) Kansainvälisten lippujen ja kotimaan lippujen muuttuva osa on tietty prosenttiosuus kansainvälisestä ja kotimaisesta palkkiotulosta; viimeksi mainittu tarkoittaa osuutta BA:n tunnuksia käyttäen kirjoitettuihin lippuihin perustuvista BA:n kokonaismyyntituloista.
PRS-järjestelmän mukaisesti matkatoimisto saa tuloksen parantuessa jokaisesta 95 prosentin vertailukohdan ylittävästä prosenttiyksiköstä ylimääräisen 0,1 prosentin muuttuvan osan, joka lisätään sen kansainvälisistä lipuista saamaan seitsemän prosentin vakioprovisioon. Kotimaan lipuista ylimääräinen 0,1 prosentin muuttuva osa maksetaan jokaisesta 95 prosentin vertailukohdan ylittävästä kolmesta prosentista. PRS-järjestelmän mukaisesti suurin matkatoimistoille maksettava muuttuva osa on 3 prosenttia kansainvälisistä lipuista ja prosentti kotimaan lipuista, kun saavutettu tulos on kummassakin tapauksessa vähintään 125 prosenttia.
27) Jos matkatoimiston tulos tiettynä kalenterikuukautena on esimerkiksi 112 prosenttia, kansainvälisten lippujen muuttuva osa on 1,7 prosenttia ((112 - 95) × 0,1 %) kyseisen kuukauden kansainvälisestä palkkiotulosta. Toisaalta kotimaan lippujen muuttuva osa tällä tulostasolla on 0,5 prosenttia ((112 - 95) ÷ 3 × 0,1 %) kyseisen kalenterikuukauden kotimaisesta palkkiotulosta. PRS-järjestelmän mukaisten muuttuvien osien maksut suoritetaan kuukausittain.
28) PRS-järjestelmän oli määrä olla voimassa 31 päivään maaliskuuta 1999. BA nimesi joulukuun 1997 siirtymäkaudeksi, jonka aikana järjestelmä otettiin käyttöön. Kyseisen kuukauden ajan PRS-järjestelmää sovellettiin päällekkäin aiempien vakioprovisioiden (kansainvälisistä lipuista 9 prosenttia ja kotimaan lipuista 7,5 prosenttia) kanssa. BA ilmoitti 8 päivänä helmikuuta 1999, että järjestelmää ei uusittaisi vuodelle 1999-2000.
4. Provisiojärjestelmien yhteiset piirteet
29) Kaikissa edellä kuvatuissa matkatoimistoja koskevissa provisiojärjestelmissä on yksi merkittävä yhteinen piirre. Kaikissa tapauksissa myynnin kasvutavoitteiden saavuttamisen seurauksena korotettu provisio maksetaan kaikista matkatoimiston myymistä lipuista eikä vain tavoitteen ylittävistä myydyistä lipuista. Markkinointisopimusjärjestelmissä matkatoimistolle lipusta maksettu käteispalkkio nousee kaikkien myytyjen lippujen osalta. PRS-järjestelmässä prosentteina ilmaistu provisio nousee kaikkien matkatoimiston myymien lippujen osalta. Tämä tarkoittaa sitä, että kun matkatoimisto on lähellä provision korottamiseen vaadittavaa vähimmäismäärää, suhteellisen vähäinen BA-lippujen myynti voi vaikuttaa merkittävästi sen provisiotuloihin. Kääntäen ilmaistuna BA:n kilpailijan, joka haluaa tarjota matkatoimistolle kannustimen ohjatakseen osan myynnistä BA:lta kilpailevalle lentoyhtiölle, on tämän vaikutuksen välttämiseksi maksettava BA:han verrattuna paljon suurempi provisio kaikista sen myymistä lipuista.
30) Edellä mainittua BA:n provisiojärjestelmien vaikutusta voidaan havainnollistaa esimerkillä. Oletetaan, että matkatoimisto myy kansainvälisiä lentolippuja yhteensä 100000 punnan arvosta kuukaudessa vertailukohdaksi asetettavana vuotena. Jos matkatoimisto myy BA:n kansainvälisiä lentolippuja 100000 punnan arvosta kuukaudessa, se saa seitsemän prosentin perusprovision ja 0,5 prosentin tulospalkkion ((100 - 95) × 0,1 %)(7), jolloin sen kansainvälisten lentolippujen myynnistä saama provisiotulo on yhteensä 7500 puntaa (100000 × (7 % + 0,5 %)). Jos matkatoimisto ohjaisi prosentin kansainvälisten lippujen myynnistä BA:n kilpailijalle, sen tulospalkkio laskisi 0,4 prosenttiin ((99 - 95) × 0,1 %) ja tätä alempaa prosenttilukua sovellettaisiin matkatoimiston BA-lippujen myyntiin kokonaisuudessaan. Kansainvälisten BA-lippujen myyntiin perustuva matkatoimiston provisio alenisi 7326 puntaan (99000 × (7 % + 0,4 %)). Jos kansainvälisten BA-lippujen myynti vähenee 1000 punnan verran, provisiotulot vähenevät 174 punnalla. Marginaalisen provision voidaan katsoa olevan 17,4 prosenttia. Käytännössä tämä tarkoittaa sitä, että BA:n kilpailija, joka voisi tarjota lentoja, jotka korvaisivat 1000 puntaa matkatoimiston BA-lippujen myynnistä, olisi tarjottava kyseisistä lipuista 17,4 prosentin provisio korvatakseen matkatoimistolle BA-provisiotulojen menetys. Vaikka myös BA:n on tarjottava prosentuaalisesti näin suuri marginaaliprovisio, se on edullisemmassa asemassa kuin uusi tulokas, jonka on tarjottava kyseinen suuri provisio kaikista matkatoimiston myymistä lipuista. Lisäksi todettakoon, että tämän toiminnan taustalla on BA:n pyrkimys säilyttää asemansa markkinoilla, joita koskeva sääntely on purettu suhteellisen äskettäin ja joilla se joutuu kohtaamaan uusia kilpailijoita.
Edellä kuvattu vaikutus voimistuu, jos kyseessä oleva lippujen lukumäärä vastaa pienempää prosentuaalista osuutta vertailukohdaksi asetetusta matkatoimiston BA-lippujen myynnistä. Vaikutus voimistuu myös siinä tapauksessa, että kyseinen matkatoimisto ei saa ainoastaan PRS-järjestelmän mukaisia ylimääräisiä provisioita vaan myös markkinointisopimuksen mukaisia palkkioita.
D. MARKKINAT
1. Lentomatkoihin liittyvät matkatoimistopalvelut Yhdistyneessä kuningaskunnassa
31) Matkatoimistot eivät toimi toimeksiantajina lentolippujen myynnissä, vaan ne edustavat lentoyhtiöitä, jotka ottavat vastuun kaikista lentoliikennepalvelujen tarjoamiseen liittyvistä riskeistä ja hyödyistä ja tekevät sopimukset suoraan matkustajien kanssa. Matkatoimistot mainostavat lentoyhtiöiden tarjoamia palveluja, auttavat matkustajia valitsemaan tarkoituksenmukaiset palvelut oletettavasti puolueettomalla tavalla sekä huolehtivat hallinnollisista tehtävistä, jotka liittyvät lippujen kirjoittamiseen, maksujen perintään matkustajilta ja niiden lähettämiseen lentoyhtiölle. Vastineeksi näistä lentoyhtiöille suoritetuista palveluista lentoyhtiöt maksavat matkatoimistoille provisioita matkatoimistojen lipunmyynnin perusteella.
32) Matkatoimiston tarjoama palvelu ja kyky houkutella asiakkaita perustuu pääasiassa siihen, että matkatoimisto voi järjestää matkoja kaikilla kulkuvälineillä ja kaikkien liikenteenharjoittajien avulla. Tämän vuoksi jäljempänä kuvaillussa IATA-järjestelmässä asetetaan rajat sille, missä määrin lentoyhtiö voi kieltäytyä yhteistyöstä tietyn matkatoimiston kanssa(8). Lyhyesti sanottuna IATA:n hyväksymillä matkatoimistoilla on tietyt valitusoikeudet, mikäli jokin lentoyhtiö päättää kieltäytyä yhteistyöstä niiden kanssa. On myös huomattava, että jos lentoyhtiöllä on vahva asema tietyillä markkinoilla, kyseisillä markkinoilla toimivan matkatoimiston ei ole ainoastaan pakko toimia kyseisen lentoyhtiön kanssa vaan se joutuu myös huomaamaan, että suuri osa sen myymistä lentolipuista on pakostakin kyseiselle lentoyhtiölle. Tämän seurauksena kyseisen lentoyhtiön maksamat provisiot muodostavat suurimman osan matkatoimiston kaikilta lentoyhtiöiltä saamista tuloista. Vaikka matkatoimisto haluaisi käydä kauppaa muiden lentoyhtiöiden lipuilla, vahvassa asemassa olevan lentoyhtiön tarjoama provisiotyyppi vaikuttaisi huomattavasti matkatoimiston tuloihin.
33) Vuonna 1995 Yhdistyneessä kuningaskunnassa oli noin 7000 matkatoimistoa. Niistä suurimmat ja tärkeimmät kuuluvat IATA:n laskutus- ja tilitysjärjestelmään (IATA Billing and settlement plan UK, BSPUK). BSPUK-järjestelmään kuuluu kaikkiaan 4634 matkatoimistoa, joista 4108 on IATA:n hyväksymiä toimistoja, jotka voivat myydä lippuja kansainvälisille reittilennoille IATA:n matkatoimisto-ohjelman mukaan. Jäljelle jäävät BSPUK-järjestelmään kuuluvat 526 matkatoimistoa myyvät ainoastaan Yhdistyneen kuningaskunnan sisäisiä lentoja. BSPUK-järjestelmään kuulumattomat matkatoimistot voivat myydä kansainvälisiä reittilentoja ainoastaan lentoyhtiön kanssa tehdyn yksittäisen sopimuksen perusteella.
34) Euroopan matkatoimistojen liiton ECTAA:n mukaan matkatoimistot myyvät Euroopassa tällä hetkellä keskimäärin 70 prosenttia lentolipuista. Yhdistyneen kuningaskunnan matkatoimistojen liiton ABTA:n(9) mukaan Yhdistyneessä kuningaskunnassa myydään tällä hetkellä keskimäärin 80-85 prosenttia lentolipuista matkatoimistojen kautta. Loput lipuista myydään lentoyhtiöiden omissa toimistoissa. Esimerkiksi BA:n lippuja myytiin Yhdistyneessä kuningaskunnassa vuoden 1998 tammikuun ja marraskuun välisenä aikana 2911 miljoonan punnan arvosta, josta IATA:n hyväksymien matkatoimistojen BSPUK-järjestelmän kautta tapahtuneen myynnin osuus oli 2479 miljoonaa puntaa (85 prosenttia)(10).
35) Vuonna 1992 IATA:n hyväksymien matkatoimistojen myymien BA:n lippujen osuus kymmenen suurimman lentoyhtiön myynnistä kyseisenä vuonna BSPUK-järjestelmän kautta oli 66 prosenttia. Vuonna 1998 BSPUK-järjestelmän kautta myytiin BA:n lippuja 3276 miljoonan punnan arvosta, mikä vastasi 57:ää prosenttia kymmenen suurimman lentoyhtiön myynnistä BSPUK-järjestelmän kautta kyseisenä vuonna.
36)
TAULUKON PAIKKA
37)
TAULUKON PAIKKA
2. Matkustajalentoliikenne Yhdistyneeseen kuningaskuntaan ja Yhdistyneestä kuningaskunnasta
38) BA tarjoaa Yhdistyneeseen kuningaskuntaan suuntautuvilla, Yhdistyneestä kuningaskunnasta lähtevillä ja Yhdistyneen kuningaskunnan sisäisillä reiteillä enemmän lentoja kuin mikään muu lentoyhtiö.
Yhdistyneen kuningaskunnan ilmailuhallinnon (Civil Aviation Authority) arvioiden mukaan vuonna 1994 kotimaan reiteillä kulki 10,7 miljoonaa kotimaista matkustajaa, joista 5,9 miljoonaa käytti Lontoon lentokentille suuntautuvia tai niiltä lähteviä reittejä ja 4,8 miljoonaa muita kotimaan reittejä. BA:n osuus Yhdistyneen kuningaskunnan kotimaisista matkustajista oli Lontoon reiteillä 60,6 prosenttia ja muilla kotimaan reiteillä 22,4 prosenttia, ja kaiken kaikkiaan BA:n osuus Yhdistyneen kuningaskunnan kotimaan markkinoista oli 46,5 prosenttia.
Heinäkuussa 1995 kansainvälistä liikennettä harjoitettiin 151:llä Heathrow'sta lähtevällä ja 92:lla Gatwickista lähtevällä reitillä. BA harjoitti liikennettä 92:lla Heathrow'sta lähtevällä ja 43:lla Gatwickista lähtevällä reitillä. Sen kolmen suurimman kilpailijan liikennöimien Heathrow'n reittien lukumäärät olivat 11, 10 ja 9 sekä Gatwickin reittien lukumäärät 4, 4 ja 4.
Talvella 1998 BA:n käytössä oli 38 prosenttia Heathrow'n viikoittaisista lähtö- ja saapumisajoista. Sen suurimmalla kilpailijalla oli ainoastaan 14 prosenttia kokonaismäärästä. BA:n viiden suurimman kilpailijan osuus oli yhteensä ainoastaan 27,42 prosenttia.
39) Kansainvälisen matkustajatutkimuksen (International Passenger Survey, IPS) mukaan vuonna 1994 BA:n osuus oli 40 prosenttia Heathrow'n kansinvälisen liikenteen 37,9 miljoonasta matkustajasta ja 21 prosenttia Gatwickin kansainvälisen liikenteen 18,6 miljoonasta matkustajasta.
40) Tämä merkitsi sitä, että BA:n osuus Heathrow'sta ja Gatwickista lähtevästä kansainvälisestä liikenteestä oli 34 prosenttia.
41) Vuonna 1998 kaikkien Yhdistyneessä kuningaskunnassa toimivien lentoyhtiöiden BSPUK-järjestelmän kautta tapahtunut kokonaismyynti oli 8245 miljoonaa puntaa, josta BA:n osuus oli 3276 miljoonaa puntaa (39,7 prosenttia).
Seuraavassa taulukossa esitetään IATA BSPUK:n kautta tapahtuneen myynnin perusteella Yhdistyneen kuningaskunnan viiden suurimman lentoyhtiön osuudet vuosina 1992-1998.
TAULUKON PAIKKA
Todettakoon, että koska IATA BSPUK käsittää suuren osan (noin 85 prosenttia) Yhdistyneen kuningaskunnan reittilentojen kokonaismyynnistä, ei ole mitään syytä katsoa, että edellä mainittujen lentoyhtiöiden osuudet reittilentojen kokonaismyynnistä, lentoyhtiöiden omien toimistojen myynti mukaan luettuna, poikkeaisi merkittävästi BSPUK:ssa ilmoitetuista osuuksista.
42) Tässä yhteydessä tarkasteltavia tuotteita ovat Yhdistyneen kuningaskunnan lentokentille suuntautuvat ja niiltä lähtevät lennot. Tähän ryhmään sisältyy useita erilaisia tuotemarkkinoita, joiden määrittelyperusteina käytetään matkustajien lähtö- ja määräpaikkoja sekä sitä, missä määrin matkustajat tekevät päätöksiä ajan tai hinnan perusteella. Esimerkiksi välilaskuttomat, rajoittamattomat liikemiesluokan liput Heathrow'sta New Yorkin kaltaiseen suureen liike-elämän keskukseen muodostavat erilliset tuotemarkkinat, sillä kyseisiä lippuja ostavat liikematkustajat suostuisivat korvaamaan lippunsa ainoastaan samankaltaisella Lontoo-New York-lipulla. Tuotevalikoiman toiseen päähän kuuluvat rajoitetut, etukäteen varatut säästöluokan Lontoo-Pariisi-liput, jotka ovat kenties osa suurempia tuotemarkkinoita. Matkustajat, joille tärkeä peruste ei ole aika vaan hinta, harkitsevat muitakin tapoja matkustaa Pariisiin, ja monia lippuja on mahdollista myydä matkustajille, joille aika ei ole tärkeä peruste ja jotka tekisivät enemmän aikaa vievän mutta edullisemman matkan Pariisia kauempana olevaan kohteeseen ja voisivat harkita myös muuta välilaskupaikkaa.
43) Kaikkia näitä erillisiä tuotteita myydään useilla maantieteellisillä markkinoilla, pääasiallisesti kyseisen reitin kummassakin päässä mutta myös muualla, kun lippu ostetaan osana matkaa, johon kuuluu välilaskuja. BA myy näitä tuotteita Yhdistyneessä kuningaskunnassa paikallisten matkatoimistojen välityksellä edellä kuvailtujen järjestelyjen mukaisesti, ja kaikki liiketapahtumat hoidetaan IATA:n laskutus- ja tilitysjärjestelmän kautta. Myös Yhdistyneessä kuningaskunnassa toimivat BA:n kilpailijat myyvät tuotteitaan käyttäen samoja jakelukanavia ja soveltaen samoja ehtoja Yhdistyneen kuningaskunnan asukkaille kohdistuvaan myyntiin.
E. OSAPUOLTEN TÄRKEIMMÄT PERUSTELUT
1. Virgin
44) Virginin 9 päivänä heinäkuuta 1993 tekemä alkuperäinen kantelu perustui C jakson 1 ja 2 kohdassa kuvailtuihin kannustinjärjestelmiin. Virginin 9 päivänä tammikuuta 1998 tekemä lisäkantelu perustui C jakson 3 kohdassa kuvailtuun tulospalkkiojärjestelmään. Virginin alkuperäinen kantelu koski myös BA:n ja suurten yritysasiakkaitten välisiä alennusjärjestelyjä. Niitä ei käsitellä tässä päätöksessä.
45) Virgin väitti, että BA:n ja matkatoimistojen sekä BA:n ja suurten yritysasiakkaitten väliset alennusjärjestelyt rikkovat "yksinostovelvoitteita sisältävinä sopimuksina" 81 artiklan 1 kohtaa ja myös 82 artiklaa, koska määräävässä asemassa oleva yritys eli BA oli estänyt kilpailijoiltaan pääsyn tietyille Yhdistyneeseen kuningaskuntaan suuntautuvan ja sieltä lähtevän lentoliikenteen markkinoille.
2. Komission väitetiedoksiannot
46) Komissio antoi 20 päivänä joulukuuta 1996 alustavan väitetiedoksiannon, jonka mukaan BA oli määräävässä asemassa sekä Yhdistyneen kuningaskunnan matkatoimistopalvelujen markkinoilla että yritysasiakkaiden liikematkailuun liittyvillä Yhdistyneen kuningaskunnan lentoliikenteen markkinoilla. Kyseisessä väitetiedoksiannossa arvosteltiin järjestelyjä, joihin BA oli ryhtynyt sekä matkatoimistojen että yritysasiakkaitten kanssa. Komission täydentävässä väitetiedoksiannossa toistettiin ja tarkistettiin määräävää asemaa koskeva komission kanta sekä arvosteltiin matkatoimistoja koskevaa PRS-järjestelmää, johon katsottiin liittyvän määräävän aseman väärinkäyttöä. Tämä päätös ei koske BA:n yritysasiakkaiden kanssa sopimia järjestelyjä.
Määräävä asema
47) Komission väitetiedoksiantojen mukaan BA on Yhdistyneen kuningaskunnan matkatoimistopalvelujen markkinoilla määräävässä asemassa seuraavien seikkojen perusteella:
i) sen rakenteellinen asema valikoimaltaan suurimpana Yhdistyneeseen kuningaskuntaan suuntautuvien ja sieltä lähtevien lentojen tarjoajana,
ii) sen osuus lentolippujen kokonaismyynnistä Yhdistyneessä kuningaskunnassa ja siten sen osuus ostetuista lentomatkoihin liittyvistä matkatoimistopalveluista,
iii) sen osuus lentolippujen myyntiin liittyvistä markkinoista ja ostetuista lentomatkoihin liittyvistä matkatoimistopalveluista verrattuna sen kilpailijoiden osuuksiin,
iv) sen asema matkatoimistojen välttämättömänä kauppakumppanina, mikäli ne haluavat tarjota asiakkailleen kaiken kattavaa palvelua.
Matkatoimistoja koskeviin järjestelyihin liittyvä määräävän aseman väärinkäyttö
48) Komission väitetiedoksiantojen mukaan matkatoimistoja koskeviin BA:n provisiojärjestelyihin liittyy määräävän aseman väärinkäyttöä. Ylimääräiset provisiot perustuvat siihen, missä määrin matkatoimisto yltää edellisvuotiseen BA:n lippujen myyntiin tai ylittää sen eikä matkatoimiston kokoon tai tehokkuuteen tai matkatoimiston BA:lle tarjoamiin palveluihin. Näin ollen ne eivät liity mihinkään kustannussäästöihin tai toiminnan tehostumiseen, joista BA olisi hyötynyt harjoittaessaan yhteistyötä matkatoimistojen kanssa. Komission tietojen mukaan BA ei saavuttanut minkäänlaisia kustannussäästöjä eikä sen toiminta tehostunut matkatoimiston myydessä paljon lippuja. Tämän perusteella komissio katsoi, että myönnetyt provisiot syrjivät joitakin matkatoimistoja. Koska järjestelmille oli ominaista se, että ylimääräiset alennukset myönnettiin progressiivisesti, jolloin niillä on hyvin suuri vaikutus kynnysarvon kohdalla, ja koska kyseinen vaikutus voimistuisi vuosi vuodelta matkatoimiston lisätessä BA-lippujen myyntiään, komissio katsoi niiden olevan laittomia "poissulkevia" provisiojärjestelmiä. Joidenkin provisiojärjestelmien mukaisesti matkatoimistoille myönnetyt lisäedut ja käteissuoritukset vahvistivat järjestelmien syrjivää ja poissulkevaa vaikutusta.
3. BA:n vastaukset väitetiedoksiantoihin
49) BA on esittänyt seuraavat vastineet vastauksena komission väitetiedoksiantoihin:
i) 27 päivänä maaliskuuta 1997 päivätty kirjallinen vastine komission väitetiedoksiantoon
ii) 15 päivänä lokakuuta 1997 päivätty täydentävä muistio
iii) suulliset esitykset 12 päivänä marraskuuta 1997 pidetyssä suullisessa kuulemisessa
iv) BA:n pyynnöstä 12 päivänä marraskuuta 1997 pidetyssä suullisessa kuulemisessa komissiolle esitetty MIT:n palveluksessa työskentelevän professori Robert S. Pindyckin laatima selvitys
v) 20 päivänä toukokuuta 1998 päivätty BA:n vastine komission täydentävään väitetiedoksiantoon
vi) 28 päivänä huhtikuuta 1999 pidetyssä kokouksessa esitetty selvitys, jonka National Economic Research Associates oli tehnyt BA:n pyynnöstä
vii) toukokuun 1998 ja huhtikuun 1999 välisenä aikana lähetetyt kirjeet.
50) BA esitti lukuisia tosiasioihin perustuvia ja oikeudellisia perusteluja, jotka koskivat markkinoiden määrittelyä, määräävän aseman toteamista, sen väärinkäyttöön liittyviä havaintoja, tähän asiaan sovellettavaa menettelylainsäädäntöä sekä seikkoja, jotka liittyvät komission velvoitteisiin sen päättäessä asian käsittelyn jatkamisesta. Perustelut esitetään jäljempänä tiivistäen.
Komission yleisiä velvoitteita koskevat BA:n perustelut
51) Komission väitetiedoksiantoihin esittämissään vastineissa BA on kiinnittänyt komission huomion muiden eurooppalaisten lentoyhtiöiden kannustinjärjestelmiin, jotka koskevat matkatoimistoja ja suuria yritysasiakkaita. Nämä järjestelmät, joita parhaillaan käsitellään erillisinä asioina BA:n useita eurooppalaisia lentoyhtiöitä vastaan tekemien kantelujen perusteella, voivat olla samankaltaisia kuin järjestelmät, joita komissio on ilmoittanut vastustavansa tämän asian yhteydessä. BA:n mielestä komissio syyllistyy syrjintään, jos se jatkaa BA:ta koskevan asian käsittelyä ennen toimenpiteiden toteuttamista muiden lentoyhtiöiden järjestelmien osalta. BA:n mielestä tällainen syrjintä on komission oikeudellisten perusvelvoitteiden vastaista. Lisäksi BA katsoo, että jos komissio jatkaa sen kannustinjärjestelmien käsittelyä ennen toimenpiteiden toteuttamista sellaisissa muissa Euroopan maissa käytössä olevien järjestelmien osalta, joissa BA myy lippujaan, yleinen kilpailutilanne merkityksellisillä markkinoilla heikkenee. BA on ehdottanut, että yksittäistä asiaa koskevan syytteen nostamisen asemesta komission olisi annettava jonkinlaista kaikkiin ETA:lla toimiviin lentoyhtiöihin sovellettavaa yleistä lainsäädäntöä, joka koskee esimerkiksi tietokonepohjaisia paikanvarausjärjestelmiä(11).
Sovellettavaa menettelylainsäädäntöä koskevat BA:n perustelut
52) Jäljempänä tarkemmin esitetyistä syistä lentomatkoihin liittyvien matkatoimistopalvelujen tarjoaminen Yhdistyneessä kuningaskunnassa ei BA:n mielestä muodosta merkityksellisiä markkinoita. Tämän vuoksi se katsoo, että sen matkatoimistoja koskevat provisiojärjestelmät ovat merkityksellisiä ainoastaan "matkatoimistojen harjoittaman lentolippujen myynnin" markkinoiden kannalta, minkä vuoksi ne eivät kuulu asetuksen N:o 17 soveltamisalaan.
Markkinoiden määrittelyä koskevat BA:n perustelut
53) BA:n mielestä matkatoimistojen lentoyhtiöille tarjoamat matkatoimistopalvelut eivät muodosta asianmukaisesti määriteltyjä tuotemarkkinoita. Sen näkemys perustuu seuraaviin tekijöihin:
i) Matkatoimistot tarjoavat myös hotellivarauksien ja autonvuokrauksen kaltaisia muita palveluja, jotka nivoutuvat niiden lentoliikennepalveluihin. BA katsoo tämän saavan aikaan tarjonnan korvattavuutta ja siten laajentavan merkityksellisten tuotemarkkinoiden määritelmää.
ii) Matkatoimistot eivät muodosta "selkeästi rajoitettua ryhmää", vaan jotkut niistä ovat esimerkiksi yhdentyneet matkanjärjestäjien kanssa vertikaalisesti. BA katsoo tämän saavan aikaan tarjonnan korvattavuutta ja siten muuttavan merkityksellisten tuotemarkkinoiden määritelmää.
iii) BA huomauttaa, että matkatoimistot tarjoavat matkatoimistopalveluja myös tilauslentoyhtiöille ja että kyseinen toiminta ei sisälly komission käyttämiin markkinatietoihin. BA arvioi, että jopa 50 prosenttia Yhdistyneen kuningaskunnan asukkaille myydyistä Yhdistyneestä kuningaskunnasta lähtevistä lentomatkoista on mahdollisesti tilauslentoja ja matkatoimistopalvelujen tarjoaminen tilauslentoyhtiöille olisi sisällytettävä markkinoiden määritelmään.
iv) BA viittaa siihen, että matkustajat eivät osta lentolippuja ainoastaan matkatoimistoilta vaan myös suoraan lentoyhtiöiltä puhelimitse tai Internetin kautta. Niiden mielestä komission esittämää markkinoiden määritelmää olisi muutettava myös tältä osin.
v) BA väittää, että koska kyseessä olevat menettelytavat liittyvät lentoliikennepalvelujen jakeluun, asian kannalta merkityksellisiksi markkinoiksi pitäisi katsoa lentoliikennepalvelujen markkinat.
vi) BA esittää, että komissio ei ole noudattanut markkinoiden määrittelystä antamiaan suuntaviivoja, koska se ei ole soveltanut hintatestiä niiden vaikutusten määrittelemiseksi, joita pienellä mutta pysyvällä suhteellisten hintojen muutoksella olisi.
54) BA katsoo, että koska monet matkatoimistot toimivat useammassa kuin yhdessä jäsenvaltiossa, lentomatkoihin liittyvien matkatoimistopalvelujen maantieteelliset markkinat ovat pakostakin Yhdistynyttä kuningaskuntaa laajemmat.
Määräävää asemaa koskevat BA:n perustelut
55) Lentomatkoihin liittyvien matkatoimistopalvelujen osalta BA esittää seuraavaa:
i) BA:lla on IATA:n sääntöjen mukaan velvollisuus toimia yhteistyössä kaikkien matkatoimistojen kanssa, mikä vähentää BA:n valtaa matkatoimistojen suhteen.
ii) Matkatoimistoilla, päinvastoin kuin konkreettisten hyödykkeiden markkinoilla, ei ole BA:n lentoja "varastossa", joten BA:n mielestä matkatoimistoja ei voida estää mainostamasta muiden lentoyhtiöiden lippuja.
iii) Matkatoimistojen tarjonnan korvattavuutta koskevien perustelujensa jatkoksi BA katsoo, että koska matkatoimistot harjoittavat muuta tuloja tuottavaa toimintaa, BA ei voi nauttia määräävästä asemasta niihin nähden.
56) Vastauksena komission havaintoihin, jotka liittyvät Yhdistyneeseen kuningaskuntaan suuntautuvan ja sieltä lähtevän lentoliikenteen markkinoihin, BA esittää lukuisia perusteluja, jotka koskevat lentoliikenteen alalla käytävää intensiivistä kilpailua. Erityisesti se viittaa Virginin kaltaisten tulokkaiden menestykseen ja katsoo markkinoille pääsyn olevan helppoa. Se esittää tiedot markkinaosuuksista Yhdistyneeseen kuningaskuntaan suuntautuvilla ja sieltä lähtevillä yksittäisillä reiteillä, joilla BA kilpailee Virginin kanssa. Joillakin näistä reiteistä Virginin myynti on jopa suurempaa kuin BA:n myynti pisteestä pisteeseen -liikenteessä. Lisäksi BA huomauttaa, että se toimii useiden lentoyhtiöiden yleisenä myyntiedustajana. Näiden lentoyhtiöiden lippujen myynti saattaa sisältyä BA:n myyntiä koskeviin BSPUK-lukuihin. Näin ollen kyseiset luvut saattavat liioitella BA:n markkinaosuutta. BA arvioi, että jopa viisi prosenttiyksikköä BSPUK-lukuina esitetystä osuudesta voi olla peräisin muiden lentoyhtiöiden lippujen myynnistä, mutta ei esitä minkäänlaisia perusteita arviolleen.
Määräävän aseman väärinkäyttöä koskevat BA:n perustelut
57) BA katsoo, että vaikka Euroopan yhteisöjen tuomioistuin teki asiassa Michelin(12) kielteisen päätöksen määräävässä asemassa olevan hankkijan alennusjärjestelmästä, jolle ei ollut taloudellisia perusteita, tuomiota olisi tarkasteltava ottaen huomioon asia Roche(13) ja sen olisi katsottava soveltuvan ainoastaan alennusjärjestelmiin, joiden seurauksena asiakkaan on suoritettava kaikki hankintansa tai suurin osa niistä määräävässä asemassa olevalta hankkijalta.
58) BA on myös osoittanut, että BA voi saavuttaa kustannussäästöjä myymällä lippujaan sellaisen matkatoimiston kautta, joka harjoittaa laajamittaista liiketoimintaa. BA:n mielestä tietyt matkatoimiston kanssa harjoitettavan yhteistyön kustannukset ovat joko kiinteitä matkatoimiston koosta riippumatta tai eivät nouse suoraan suhteessa matkatoimiston harjoittaman liiketoiminnan määrään, joten BA saa aikaan kustannussäästöjä toimiessaan yhteistyössä suurten matkatoimistojen kanssa. Se käyttää esimerkkinä markkinointi- ja viestintäkustannuksia, jollaisia aiheutuu muun muassa esitteiden valmistuksesta ja tuoteinformaation laatimisesta, operatiivisia kustannuksia, joita aiheutuu matkatoimistojen tiedustelujen käsittelystä, matkatoimistoilta saatujen tilausten tarkastamisesta ja hintatietojen ilmoittamisesta matkatoimistoille, sekä liiketaloudellisia kustannuksia, joita aiheutuu matkatoimiston kanssa tehtävän sopimuksen tekemisestä ja hallinnoimisesta. Suurin osa näistä säästöistä syntyy toimittaessa yhteistyössä matkatoimistoketjun kanssa yksittäisen matkatoimiston asemesta.
59) BA pyrkii käyttämään komissiota vastaan erään sen korkean virkamiehen antamaa alustavaa lausuntoa, jonka mukaan ei ollut osoitettu riittävällä tavalla, että kyseiset alennukset voisivat olla 82 artiklan vastaisia, jotta tilapäiset toimenpiteet voitaisiin hyväksyä(14).
60) BA katsoo myös, että myyntiä edistävät alennukset lisäävät tehokkuutta, että kyseiset alennusjärjestelmät eivät ole poistaneet kilpailua, että ne ovat lentoliikenteen alan yleisen käytännön mukaisia ja että muut lentoyhtiöt voivat toteuttaa näiden alennusten vaikutusta vastaavia toimenpiteitä. BA:n mielestä nämä tekijät osoittavat, että kyseisiin alennuksiin ei liity määräävän aseman väärinkäyttöä.
61) BA on osoittanut, että itse asiassa sen tehokkuus paranee, jos matkatoimisto myy paljon BA:n lippuja. BA on osoittanut, että myytäessä lippuja matkatoimistojen kautta tietyt myyntikustannukset lippua kohti ovat pienemmät lipunmyynnin tapahtuessa suuren matkatoimistoketjun kautta pienen matkatoimiston asemesta. Nämä "mittakaavaedut" koskevat operatiivisia kustannuksia, joita aiheutuu esimerkiksi tiedustelujen käsittelystä, matkatoimistojen raporttien laatimisesta ja tarkastamisesta sekä hintatietojen jakelusta matkatoimistoille.
62) Tehokkuuden lisääntyminen voi koskea myös liiketaloudellisia kustannuksia, joita aiheutuu esimerkiksi suhteiden ylläpitämisestä matkatoimistoon sekä markkinointi- ja viestintäkustannuksia, joita aiheutuu myynninedistämismateriaalin valmistuksesta ja postituksesta ja tuoteinformaation laatimisesta.
63) BA on väittänyt, että komissio on osoittanut vain BA:n kilpailijoille eikä kuluttajille aiheutuvat vaikutukset. Tämä ei sen mukaan riitä osoittamaan määräävän aseman väärinkäyttöä.
64) BA on väittänyt, että matkatoimistot ja kilpailevat lentoyhtiöt voivat minimoida näiden provisiojärjestelmien vaikutukset ja että järjestelmistä huolimatta kilpailevat lentoyhtiöt ovat onnistuneet saamaan markkinaosuutta BA:lta. Tästä syystä BA katsoo, että provisiojärjestelmät eivät aiheuta niin paljon vaikutuksia, että niitä voitaisiin pitää väärinkäyttönä.
II OIKEUDELLINEN ARVIOINTI
A. KOMISSION YLEISET VELVOITTEET
65) Kuten johdanto-osan 51 kappaleessa todetaan, BA on väittänyt, että jatkaessaan asian tutkimista komissio rikkoo yleistä velvollisuutta toimia ketään syrjimättömällä tavalla. On totta, että komission on sovellettava samoja vaatimuksia muiden lentoyhtiöiden kannustinjärjestelmiin kuin BA:n kannustinjärjestelmiin. Jos komissio havaitsee tutkiessaan johdanto-osan 51 kappaleessa tarkoitettuja kanteluja, että BA:han verrattavassa asemassa olevilla yhtiöillä on samanlaisia käytäntöjä kuin BA:lla, se kohtelee niitä samalla tavalla kuin BA:n nykyisiä käytäntöjä. On syytä huomata, että tämä päätös on seurausta Virginin vuonna 1993 tekemästä kantelusta. Johdanto-osan 51 kappaleessa tarkoitetut kantelut tehtiin vuonna 1998.
66) Komission ei kuitenkaan tarvitse tehdä samanlaisista asioista päätöksiä samanaikaisesti. Komissiolla on oikeus oman harkintansa mukaan jakaa rajalliset resurssinsa monien olemassa olevien asioiden kesken saavuttaakseen yleistä järjestystä koskevat tavoitteensa(15). Tämä voidaan toteuttaa esimerkiksi tekemällä ennakkopäätöksiä valitsemalla tärkeimmät asiat. Komissio on esimerkiksi tehnyt lukuisia kielteisiä päätöksiä tuottajista, jotka pyrkivät jakamaan yhteisön markkinoita antamalla jakelijoilleen rajoittamatonta alueellista suojelua, ja erityisesti se on aina vaatinut, että yksinoikeuden saaneiden jakelijoiden olisi pystyttävä hoitamaan sopimusalueidensa ulkopuolelta spontaanisti tulevat tilaukset(16). Milloinkaan ei ole ehdotettu, että komission olisi täytynyt viivyttää tällaisten asioiden käsittelyä, kunnes se on selvittänyt kaikki tietyllä teollisuudenalalla harjoitettavat samanlaiset käytännöt ja toteuttanut toimenpiteitä niiden kaikkien osalta samanaikaisesti.
67) Asiaan liittyen on esitetty perustelu, jonka mukaan tämän päätöksen valmistelun jatkaminen olisi syrjintää, koska BA edelleen kilpailee muilla maantieteellisillä markkinoilla sellaisten lentoyhtiöiden kanssa, joilla on samanlaisia käytäntöjä kyseisillä maantieteellisillä markkinoilla. Aseman väärinkäytön loppumisen Yhdistyneen kuningaskunnan maantieteellisillä markkinoilla katsotaan lisäävän kilpailua merkityksellisillä Yhdistyneen kuningaskunnan markkinoilla, mistä kuluttajat hyötyvät. Kilpailutilanne muilla maantieteellisillä markkinoilla pysyy ennallaan eikä kuluttajien tilanne siellä huonone. Yhdistyneen kuningaskunnan markkinoita koskeva päätös voisi vähentää kilpailua muilla markkinoilla, joilla BA:kin on mukana, ainoastaan siinä tapauksessa, että päätös saisi BA:n lopettamaan toimintansa ja jättämään kyseiset markkinat. BA ei ole edes esittänyt tällaista mahdollisuutta. Yhdistyneen kuningaskunnan markkinoilla havaitun määräävän aseman väärinkäytön lopettavalla päätöksellä on näin ollen ainoastaan myönteisiä vaikutuksia, eikä sen voida katsoa vaikuttavan kilpailuun vääristävästi.
B. SOVELLETTAVAT ASETUKSET
68) Tämä päätös koskee BA:n toimintaa lentomatkoihin liittyvillä matkatoimistopalvelujen markkinoilla Yhdistyneessä kuningaskunnassa. Kyseistä toimintaa on käsitelty lentoliikenteestä erillisenä tuotteena(17). Tämän vuoksi se ei kuulu neuvoston asetuksen (ETY) N:o 3975/87(18) soveltamisalaan, johon kuuluu ainoastaan yhteisön lentokenttien välinen lentoliikenne(19). Näin ollen asian kannalta merkityksellinen menettelyasetus on asetus N:o 17. Tilanne on erilainen kuin äskettäisessä UIC:ta koskevassa asiassa(20), jossa yhteisöjen tuomioistuin katsoi, että sovellettava asetus oli neuvoston asetus (ETY) N:o 1017/68.(21) Asetuksen (ETY) N:o 1017/68 soveltamisala on määritelty laajemmin kuin asetuksen (ETY) N:o 3975/87. Asian kannalta merkityksellisessä asetuksen (ETY) N:o 1017/68 osassa, johon yhteisöjen tuomioistuin tulkitsi matkatoimistojen sisältyvän, viitataan "kaikkiin sopimuksiin, päätöksiin ja yhdenmukaistettuihin menettelytapoihin, joiden tarkoituksena tai seurauksena on kuljetusmaksujen ja -ehtojen vahvistaminen, kuljetusmarkkinoiden jakaminen, ..."(22).
C. MERKITYKSELLISET MARKKINAT
69) Yhteisön kilpailuoikeudessa "kyseisiin tuotemarkkinoihin kuuluvat kaikki tuotteet ja/tai palvelut, joita kuluttaja pitää keskenään vaihdettavissa tai korvattavissa olevina niiden ominaisuuksien, hintojen ja käyttötarkoituksen vuoksi" ja "kyseiset maantieteelliset markkinat muodostuvat alueesta, jolla asianomaiset yritykset ovat sitoutuneet tarjoamaan kyseisiä tavaroita ja palveluja, jolla kilpailuedellytykset ovat riittävän yhtenäiset ja joka voidaan erottaa vierekkäisistä maantieteellisistä alueista erityisesti kilpailuedellytysten huomattavan erilaisuuden perusteella."(23).
70) Komissio on selvittänyt markkinoiden määritelmää koskevassa tiedonannossaan yksityiskohtaisesti, kuinka se soveltaa tätä periaatetta käytännössä(24). Tiedonannossa kuvaillaan, miten komissio käyttää esimerkiksi tuotteen ominaisuuksia koskevia ja aikaisempaa korvattavuutta osoittavia tietoja määritelläkseen tuotemarkkinat. Tiedonannossa mainitaan kyllä ajatus oletetuista hinnankorotuksista, mutta sen tarkoituksena on selvittää merkityksellisten markkinoiden käsitettä.
1. Lentomatkoihin liittyvien matkatoimistopalvelujen markkinat
71) Kuten johdanto-osan 31-37 kappaleessa esitetään, lentoyhtiöiden toiminta edellyttää tiettyjä muita palveluja, jotka liittyvät lentolippujen markkinointiin ja jakeluun. Lentoliikenteen alalla lentoyhtiöt ostavat näitä palveluja matkatoimistoilta, koska matkatoimistot eivät ole perinteisiä jakelijoita, jotka ostavat tuotteet itselleen ja myyvät niitä omaan lukuunsa. Viime aikoina lentoyhtiöt ovat pyrkineet lisäämään suoraa lippujen myyntiä käyttäen erityisesti Internetin kaltaisia nykyaikaisia viestintäkanavia ja alkaneet toteuttaa kyseisiä palveluja yrityksen sisäisinä palveluina vaihtoehtona lentomatkoihin liittyvien matkatoimistopalvelujen ostamiselle matkatoimistoilta. Kuten johdanto-osan 34 kappaleessa todetaan, matkatoimistot myyvät kuitenkin edelleen noin 85 prosenttia lentolipuista.
72) Tämä lentoliikenteessä noudatettava käytäntö luo markkinat lentomatkoihin liittyville matkatoimistopalveluille, joita lentoyhtiöt ostavat matkatoimistoilta. Se, että lentoyhtiöt pyrkivät harjoittamaan kyseistä toimintaa yhä enemmän itse suorittamalla kyseisiä palveluja yrityksen sisäisinä sen sijaan että ne ostaisivat palvelut matkatoimistoilta, ei muuta sitä tosiseikkaa, että kyseessä ovat selvästi erotettavat markkinat. On olemassa monia markkinoita, joilla asiakkailla on mahdollisuus tuottaa osa tai kaikki tarvitsemistaan tuotteista itse. Tästä huolimatta nämä tuotteet voivat muodostaa merkitykselliset markkinat, mutta asialla on vaikutuksensa eri hankkijoiden ja ostajien markkinavoimaan.
73) Matkatoimistot tarjoavat myös muita palveluja kuin lentoyhtiöille tarjoamiaan lippujen markkinointiin ja jakeluun liittyviä palveluja. Monia näistä palveluista, kuten hotelli- ja autovaraukset, voidaan tarjota samanaikaisesti lentolippujen myynnin kanssa. Matkatoimistot voivat tarjota samanlaisia palveluja myös tilauslentoyhtiöille. BA on todennut, että joskus näitä palveluja toteuttavat vertikaalisesti yhdentyneet matkanjärjestäjät. BA:n mielestä nämä tekijät osoittavat, että lentomatkoihin liittyvien matkatoimistopalvelujen ja matkatoimistojen ja/tai matkanjärjestäjien tarjoamien muiden välillä on "tarjonnan korvattavuutta" ja että tämän vuoksi olisi tarkoituksenmukaista määritellä markkinat lentomatkoihin liittyviä matkatoimistopalveluja laajemmiksi.
74) Tarjonnan korvattavuuden asianmukaista huomioon ottamista yhteisön kilpailuoikeudessa käsitellään markkinoiden määritelmää koskevassa komission tiedonannossa(25). Tiedonannossa käytetään esimerkkinä paperialaa. Tiedonannossa todetaan, että paperinvalmistajat tuottavat useita eri paperilaatuja, ja eri laadut eivät ole käyttäjien kannalta keskenään korvattavia. Tiedonannossa huomautetaan kuitenkin, että koska paperinvalmistajat voivat tuottaa helposti mitä tahansa paperilaatua, ne kaikki kilpailevat keskenään kaikkien paperilaatujen tuotannossa ja tarjonnassa. Näin ollen eri paperilaadut voidaan ryhmitellä samoille markkinoille kuuluviksi.
75) Ei ole tarkoituksenmukaista koota matkatoimistojen eri palveluja yhteen yhden markkinamääritelmän alle kuten BA on väittänyt pyrkiessään kiistämään komission soveltaman markkinoiden määritelmän. Ensinnäkään matkatoimistot eivät voi paperinvalmistajien tavoin vapaasti päättää keskittyä johonkin palvelumuotoon. Matkatoimistopalvelujen luonteeseen kuuluu, että matkatoimistojen on tarjottava kaikkia näitä palveluja. Matkatoimisto ei voi korvata lentomatkoihin liittyviä matkatoimistopalvelujaan muilla toiminnoilla. Tämä on erityisen selvää tässä asiassa, jossa kyseisten palvelujen suurostajalla on määräävä asema huolimatta siitä, että matkatoimistot myyvät myös muita palveluja.
76) BA:n mukaan komission olisi koottava matkatoimistojen eri palvelut yhteen yhden markkinamääritelmän alle, mutta tämä ei olisi tarkoituksenmukaista senkään vuoksi, että kyseisiä palveluja tarjotaan erilaisin kysyntää ja tarjontaa koskevin edellytyksin. Matkatoimistot tarjoavat lentomatkoihin liittyviä matkatoimistopalveluja sekä tilauslentoyhtiöille että reittiliikennettä harjoittaville lentoyhtiöille. Tilauslentoyhtiöt toimivat kuitenkin eri markkinoilla kuin reittilentoyhtiöt. Ainoa mahdollinen päällekkäisyys liittyy matkatoimiston asiakkaisiin, jotka saattavat korvata reittiliikenteen lennot ainoastaan istumapaikkaan oikeuttavilla tilauslennoilla. Tämä antaa matkatoimistolle teoriassa mahdollisuuden valita, tarjoaako se samoja matkatoimistopalveluja reitti- vai tilauslentoyhtiölle. Tällä ei kuitenkaan Yhdistyneessä kuningaskunnassa ole käytännössä kovin suurta merkitystä, sillä tilauslentoyhtiöt palvelevat lähes pelkästään matkanjärjestäjiä eivätkä tarjoa matkatoimistojen kautta merkittävässä määrin vaihtoehtoja reittilennoille(26).
77) Kuten johdanto-osan 68 kappaleessa todetaan, komissio on lisäksi aiemmin katsonut, että lentomatkoihin liittyvät matkatoimistopalvelut muodostavat erilliset tuotemarkkinat, joilla matkatoimistot tarjoavat palveluja lentoyhtiöille(27).
78) Yhdistynyt kuningaskunta muodostaa merkitykselliset maantieteelliset markkinat. Matkatoimistot toimivat yleensä kansallisesti, koska asiakkaat varaavat liput tavallisesti siinä maassa, jossa he asuvat. Tässä tapauksessa Yhdistyneessä kuningaskunnassa asuvat asiakkaat ostavat lippunsa Yhdistyneen kuningaskunnan matkatoimistoista. Maksut suoritetaan yleensä Englannin puntina, ja matkatoimistot toimivat siltä perusteelta, että niiden markkinat rajoittuvat valtion rajojen mukaan. Sen vuoksi lentoyhtiöt markkinoivat palvelujaan ja ostavat lentomatkoihin liittyviä matkatoimistopalveluja samalta alueelta.
79) Vaikka BA onkin huomauttanut, että jotkut matkatoimistoista, joiden kanssa se harjoittaa yhteistyötä, toimivat useammassa kuin yhdessä jäsenvaltiossa, BA:n on mahdollista soveltaa lentomatkoihin liittyvien matkatoimistopalvelujen ostoihin Yhdistyneessä kuningaskunnassa erilaisia ehtoja kuin muualla. BA on soveltanut johdonmukaisesti Yhdistyneestä kuningaskunnasta ostamiinsa lentomatkoihin liittyviin matkatoimistopalveluihin erilaisia ehtoja kuin Yhdistyneen kuningaskunnan ulkopuolelta ostamiinsa palveluihin. Itse asiassa BA ostaa lentomatkoihin liittyvät matkatoimistopalvelut maakohtaisesti, vaikka se asioisi sellaisen matkatoimiston kanssa, jolla on toimintaa useammassa kuin yhdessä jäsenvaltiossa. Edellä I osan C jakson 1 ja 3 kohdassa kuvaillut markkinointisopimukset ja PRS-järjestelmä koskevat ainoastaan Yhdistyneessä kuningaskunnassa tapahtuvaa myyntiä, vaikka toisena sopimuspuolena olisikin matkatoimisto, jolla on toimintaa useammassa kuin yhdessä jäsenvaltiossa. BA soveltaa matkatoimistoja koskevia kannustinjärjestelmiään samalla tavoin kaikkialla Yhdistyneessä kuningaskunnassa.
2. Lentoliikenteen markkinat
80) BA harjoittaa Yhdistyneeseen kuningaskuntaan suuntautuvaa ja sieltä lähtevää lentoliikennettä. Kantelun kohteena oleva toiminta vaikuttaa kyseisen lentoliikenteen markkinoihin, joita voi olla yhdet tai useammat. On mahdollista, että jokainen BA:n liikennöimä reitti muodostaa erilliset tuotemarkkinat. Sen määrittämisestä, muodostaako tietty reitti erilliset tuotemarkkinat, yhteisöjen tuomioistuin on todennut, että on tutkittava, voidaanko tietyllä reitillä tapahtuva reittilento erottaa mahdollisista vaihtoehdoista erityispiirteiden perusteella, minkä seurauksena se ja kyseiset vaihtoehdot eivät ole keskenään vaihdettavissa ja vaihtoehtojen kanssa käytävä kilpailu vaikuttaa siihen vain vähäisessä määrin(28).
81) Tarkasteltaessa BA:n tarjoamia lentoja samalla tavoin havaitaan suuri määrä Yhdistyneeseen kuningaskuntaan suuntautuvan ja sieltä lähtevän lentoliikenteen tuotemarkkinoita. Matkustajille, joille aika ei ole tärkeä peruste, ja varsinkin niille, jotka haluavat tehdä matkansa mahdollisimman vähin kustannuksin, on olemassa useita varteenotettavia vaihtoehtoja tietylle kahden paikkakunnan väliselle BA:n lennolle. He voivat aloittaa matkansa toiselta lentokentältä; he voivat tehdä yhden tai useampia välilaskuja ja vaihtaa konetta matkallaan kohti lopullista määräpaikkaa. He voivat myös harkita vaihtoehtoisia liikennemuotoja kuten junia, lauttoja tai niiden yhdistelmiä. Matkustajat, joille aika on tärkeä kriteeri ja jotka voivat tehdä matkansa lähimmältä lentokentältä lähtevällä suoralla lennolla, ovat erilaisessa tilanteessa. Kyseiset matkustajat eivät ole varautuneet käyttämään matkaan enemmän aikaa, jota välilaskut ja koneenvaihdot edellyttävät. Jollei heidän määräpaikkaansa ole nopeaa ja suoraa yhteyttä vaihtoehtoisella liikennemuodolla, kuten Lontoosta Pariisiin tai Brysseliin kulkevilla matkustajilla, jotka voivat korvata suoran lennon Eurostar-junalla, kyseisten matkustajien kannalta keskenään vaihdettavia ovat vain suorat lennot lähimmältä lentokentältä määräpaikkaan.
82) BA:n lentoja myydään useilla tuotemarkkinoilla riippuen matkustajien tarpeista ja saatavilla olevista vaihtoehtoisista liikennemuodoista. Joillakin tuotemarkkinoilla BA joutuu kilpailemaan vaihtoehtoisten liikennemuotojen ja vaihtoehtoisten lentoreittien kanssa. Tuottoisilla liikematkailun markkinoilla kahden paikkakunnan välinen BA:n lento joutuu kilpailemaan ainoastaan muiden lentoyhtiöiden tarjoamien kyseisten paikkakuntien välisten suorien lentojen kanssa.
83) Kuponkien (lentolipun yksittäisten osien) sarjakäyttöä koskevissa IATA:n säännöissä lentoyhtiöille annetaan mahdollisuus soveltaa Yhdistyneestä kuningaskunnasta Yhdistyneen kuningaskunnan ulkopuoliseen kohteeseen ja takaisin tehtäviin matkoihin erilaisia ehtoja kuin matkaan, joka tehdään samoja lentoja käyttäen mutta jonka lähtöpaikka on Yhdistyneen kuningaskunnan ulkopuolella. IATA:n säännöissä estetään kaksien markkinoiden välinen arbitraasi, jossa ostettaisiin Yhdistyneen kuningaskunnan ulkopuolelta alkavien matkojen lippuja, jaettaisiin ne osatekijöihin ja pakattaisiin ne uudelleen Yhdistyneen kuningaskunnan sisäpuolelta alkaviksi matkoiksi. Näin ollen lentoliikenteen merkitykselliset markkinat käsittävät enintään Yhdistyneen kuningaskunnan. BA määrää lippujensa hinnat ja ehdot samalla tavoin kaikkialla Yhdistyneessä kuningaskunnassa käyttäen IATA BSPUK -järjestelmää ja julkaisee ne kaikkialla Yhdistyneessä kuningaskunnassa tietokonepohjaisten paikanvarausjärjestelmien avulla. Yhdistynyt kuningaskunta muodostaa siten jokaisen johdanto-osan 82 kappaleessa tarkoitetun tuoteryhmän merkitykselliset maantieteelliset markkinat.
84) Tämä asia perustuu määräävään asemaan, joka BA:lla on Yhdistyneessä kuningaskunnassa lentomatkoihin liittyvien matkatoimistopalvelujen markkinoilla, joten sen asemaa monilla Yhdistyneeseen kuningaskuntaan suuntautuvan ja sieltä lähtevän lentoliikenteen markkinoilla ei tarkastella yksitellen. Sen asemaa kyseisillä markkinoilla tarkastellaan kokonaisvaltaisesti I osan D jakson 2 kohdassa.
D. YHTEISMARKKINOIDEN MERKITTÄVÄ OSA
85) BA:lla on Yhdistyneessä kuningaskunnassa lentomatkoihin liittyvien matkatoimistopalvelujen markkinoilla määräävä asema, jota se käyttää väärin edellä kuvatuilla tavoilla. Nämä markkinat muodostavat merkittävän osan yhteismarkkinoista(29). Lisäksi väärinkäyttö vaikuttaa myös Yhdistyneeseen kuningaskuntaan suuntautuvan ja sieltä lähtevän lentoliikenteen markkinoihin.
E. MÄÄRÄÄVÄ ASEMA
86) Euroopan yhteisöjen tuomioistuin on määritellyt määräävän aseman taloudellista voimaa ilmentäväksi asemaksi, josta nauttiva yritys voi estää tehokkaan kilpailun säilymisen merkityksellisillä markkinoilla ja jonka ansiosta yritys voi toimia huomattavan itsenäisesti kilpailijoihinsa, asiakkaisiinsa ja viime kädessä kuluttajiin nähden(30).
87) Useiden tekijöiden yhdistelmä voi johtaa päätelmään, jonka mukaan yrityksellä on määräävä asema, vaikka markkinaosuus onkin suoraviivaisin indikaattori. Ensimmäisen oikeusasteen tuomioistuin totesi asiassa CMB v. komissio, että määräävä asema "voi johtua useista seikoista, jotka eivät ole välttämättä ratkaisevia erikseen huomioon otettuina"(31).
88) Vuonna 1998 BA:n osuus matkatoimistojen myynnistä Yhdistyneessä kuningaskunnassa oli 39,7 prosenttia. Sen suurimman kilpailijan (Virgin) osuus lentomatkojen myynnistä oli ainoastaan 5,5 prosenttia. BA:n markkinaosuus oli yli 2,2 kertaa suurempi kuin sen neljän suurimman kilpailijan yhdistetty osuus vuonna 1998. Tilanne on ollut sama useita vuosia. Vuonna 1992 BA:n osuus oli jopa 46,3 prosenttia verrattuna sen suurimman kilpailijan 3,6 prosentin osuuteen. Sen osuus oli yli 3,9 kertaa suurempi kuin sen neljän suurimman kilpailijan yhdistetty osuus.
89) BA:n mukaan BSPUK-järjestelmän BA:n myyntiä kuvaaviin lukuihin sisältyy jonkin verran muiden sellaisten lentoyhtiöiden myyntilukuja, joiden myyntiedustaja tai franchise-kumppani BA on, kun kyseinen lentoyhtiö kirjoittaa lipun käyttäen BA:n lippukantoja tai BA:n tunnusta. Se ei kuitenkaan ole ilmoittanut tätä lukua, vaan todennut pelkästään, että se voi olla jopa viisi prosenttia. Ei ole tietoja siitä, minkä lentoyhtiöiden myynnistä tässä olisi kyse tai missä määrin BSPUK-järjestelmässä esiintyy tällaisia tilanteita muiden lentoyhtiöiden kohdalla. Tämän vuoksi voidaan olettaa, että BSPUK-järjestelmä osoittaa oikein Yhdistyneessä kuningaskunnassa toimivien eri lentoyhtiöiden suhteellisen aseman. Tätä myyntiä ei kuitenkaan lasketa markkinointisopimusten ja PRS-järjestelmien raja-arvoihin eikä se oikeuta maksuihin markkinointisopimusten tai PRS-järjestelmien nojalla. Kirjoittaessaan lipun käyttäen BA:n lippukantoja tai BA:n tunnusta matkatoimisto saa kuitenkin perusprovision, joka käsitellään matkatoimistolla BSPUK-järjestelmässä olevan BA-tilin kautta.
90) BA on johtava ostaja lentomatkoihin liittyvien matkatoimistopalvelujen Yhdistyneen kuningaskunnan markkinoilla. Sen asema Yhdistyneen kuningaskunnan lentoliikenteen markkinoilla antaa sille ainutlaatuisen määräävän aseman suhteessa Yhdistyneessä kuningaskunnassa toimiviin matkatoimistoihin, joilta se ostaa lentomatkoihin liittyviä matkatoimistopalveluja.
91) BA:n määräävä asema syntyy sen asemasta Yhdistyneen kuningaskunnan lentoliikenteen markkinoilla. Kuten I.D jakson 2 kohdassa kuvailtiin, BA on menestynyt erittäin hyvin kyseisillä markkinoilla. Tiivistäen joitakin tärkeimpiä seikkoja todettakoon, että se tarjoaa huomattavasti enemmän Yhdistyneeseen kuningaskuntaan suuntautuvia ja sieltä lähteviä reittejä kuin mikää muu lentoyhtiö. BA:n suosiota näiden reittien edustamilla markkinoilla osoittaa se, että vuonna 1998 BA:n osuus kaikista lentolipuista, jotka myytiin IATA:an kuuluvien matkatoimistojen tilitysjärjestelmän kautta Yhdistyneessä kuningaskunnassa, oli 39,7 prosenttia. Paitsi että tämä osuus on sinänsä suuri, se on moninkertainen verrattuna minkä tahansa muun lentoyhtiön osuuteen.
BA:n asemaa lentoliikennemarkkinoilla vahvistaa sen käytössä merkityksellisillä lentoasemilla olevien lähtö- ja saapumisaikojen merkittävä määrä samoin kuin lähtö- ja saapumisaikojen uudelleen jakamisessa tällä hetkellä käytetty etuoikeusjärjestelmä. Tämä järjestelmä vaikeuttaa uusien lentoyhtiöiden tuloa markkinoille ja vahvistaa siten BA:n kaltaisten vakiintuneiden lentoyhtiöiden asemaa. Esimerkiksi talvella 1998 BA:lla oli 38 prosenttia Heathrow'n viikottaisista lähtö- ja saapumisajoista. Sen suurimman kilpailijan osuus oli ainoastaan 14 prosenttia kokonaismäärästä. BA:n viiden suurimman kilpailijan yhteenlaskettu osuus oli ainoastaan 27,4 prosenttia.
92) BA:n asema lentoliikenteen markkinoilla tekee siitä matkatoimistoille pakollisen liikekumppanin. Kuten BA on todennut, IATA:n matkatoimisto-ohjelma voi velvoittaa sen toimimaan yhteistyössä kaikkien tietyt kriteerit täyttävien matkatoimistojen kanssa. BA:n määräävä asema perustuu kuitenkin siihen, että matkatoimistot ovat tilanteessa, jossa erittäin suuri osa niiden myymistä lentolipuista on BA:n lippuja, joten vastaava osa niiden lentomatkoihin liittyvistä matkatoimistupalveluista myydään BA:lle. Tämän ansiosta BA voi lentomatkoihin liittyviä matkatoimistopalveluja ostaessaan toimia riippumattomasti muista lentoyhtiöistä, jotka ostavat lentomatkoihin liittyviä matkatoimistopalveluja. Riippumatta ehdoista, joilla BA ostaa kyseisiä palveluja matkatoimistoilta, matkatoimistojen on toimittava yhteistyössä BA:n kanssa ja hyväksyttävä se, että suuri osa niiden kyseisistä palveluista saamista tuloista on peräisin BA:n lippujen myynnistä.
93) Nämä kokonaistilastot, joihin sisältyvät kaikki matkatoimistot ja kaikki lentoyhtiöt, voivat kätkeä BA:n vaikutusvallan laajuuden avainalueilla. Vuonna 1998 BA:n osuus kaikista matkatoimistojen kautta myydyistä lentolipuista oli 39,7 prosenttia, mutta sen osuus kymmenen suurimman lentoyhtiön myynnistä oli 57 prosenttia. Vuonna 1998 BA:n osuus kymmenen suurimman Yhdistyneessä kuningaskunnassa toimivan matkatoimiston lentolippumyynnistä oli 43,7 prosenttia. Toisin sanoen BA:lla on erityisen vahva asema suurimpiin kilpaileviin lentoyhtiöihin ja merkittävimpiin matkatoimistoihin nähden.
94) Edellä I osan D jakson 2 kohdan tilastot osoittavat, missä määrin matkatoimistojen on asioitava BA:n kanssa. Vuonna 1998 BA:n osuus kaikista matkatoimistojen kautta myydyistä lentolipuista oli 39,7 prosenttia. Kuten johdanto-osan 41 kappaleessa todetaan, tämä osuus on monta kertaa suurempi kuin minkään muun lentoyhtiön.
95) Tämän vuoksi BA on voinut toimia edellä kuvatulla tavalla, toisin sanoen asettaa matkatoimistot tilanteeseen, jossa ne voivat menettää provisiotuloja myymällä BA:n kilpailijan lipun, jollei kyseinen kilpailija maksa lipusta provisiota, joka on moninkertainen verrattuna BA:n maksamaan provisioon. BA huomauttaa, että matkatoimistot eivät pidä lippuja "varastossa" eikä niiden tarvitse uhrata rajallista varasto- tai mainostilaansa lipuille konkreettisten hyödykkeiden jakelijoiden tavoin, ja väittää, että niitä ei painosteta myymään BA:n lippuja BA:n kilpailijoiden lippujen asemesta. Edellä kuvattujen ja jäljempänä F jaksossa analysoitujen alennusjärjestelmien toiminnan perusteella on selvää, että BA:n on ollut mahdollista harjoittaa tätä suorempaakin painostusta, jotta matkatoimistot eivät myisi muita kuin BA:n lentolippuja. Kuten edellä todetaan, vaikka matkatoimistot tarjoavatkin muita palveluja kuin BA:lle tarjottavia lentomatkoihin liittyviä matkatoimistopalveluja, tämä ei estä BA:ta käyttämästä valtaansa matkatoimistoihin lentomatkoihin liittyvien matkatoimistopalvelujen markkinoilla. Matkatoimistot eivät ole eivätkä olisi voineet vastata BA:n uusiin alennusjärjestelmiin keskittämällä toimintaansa asiakkaiden hotellihuonevarauksiin. Ne eivät ole myöskään voineet vastata lisäämällä tilauslentojen myyntiä, koska kyseiset lennot eivät useimpien asiakkaiden kannalta korvaa reittilentoja.
F. MÄÄRÄÄVÄN ASEMAN VÄÄRINKÄYTTÖ
96) Koska BA on määräävässä asemassa lentomatkoihin liittyvillä matkatoimistopalvelujen markkinoilla Yhdistyneessä kuningaskunnassa, edellä kuvatuissa provisiojärjestelmissä käytetään väärin kyseistä määräävää asemaa. Erityisesti niihin liittyy uskollisuusalennuksia, joista on tehty kielteinen päätös asioissa Michelin(32) ja Hoffmann-La Roche(33), sekä tiettyjen matkatoimistojen syrjintää.
Poissulkevat alennusjärjestelmät
97) Yhteisön kilpailulainsäädännössä asetetaan rajoituksia sille, minkätyyppisiä alennusjärjestelmiä määräävässä asemassa olevalla yrityksellä voi olla käytössä. Muilla kuin määräävässä asemassa olevilla yrityksillä voi olla käytössä alennusjärjestelmiä, jotka ovat täysin laillisia ja tavanomainen osa liiketoimintaa, mutta joihin voi liittyä väärinkäyttöä, kun ne ovat määräävässä asemassa olevan yrityksen käytössä. Kuitenkin asian Hoffmann-La Roche perusteella on selvää, että määräävässä asemassa oleva yritys ei saa tehdä asiakkaan kanssa sopimusta, jonka mukaan asiakas suostuu tekemään kaikki tai useimmat tuotehankintansa kyseiseltä määräävässä asemassa olevalta tavarantoimittajalta(34). Samassa asiassa todetaan myös, että määräävässä asemassa olevalla tavarantoimittajalla ei saa olla käytössä alennusjärjestelmää, jolla on samanlainen vaikutus kuin sopimuksella, jonka mukaan asiakas tekee kaikki tai useimmat hankintansa määräävässä asemassa olevalta tavarantoimittajalta(35).
98) "Yhteisöjen tuomioistuin oli asiassa Hoffmann-La Roche komission kanssa samaa mieltä siitä, että Hoffmann-La Rochen myöntämät alennukset olivat 'uskollisuusalennuksia', joihin liittyi määräävän aseman väärinkäyttöä, koska ne vastasivat yksinostovelvoitetta. Yhteisöjen tuomioistuin erotti Hoffmann-La Rochen myöntämät 'uskollisuusalennukset' laillisista määräalennuksista seuraavasti: 'Tällainen alennuksen laskemistapa eroaa määräalennusten myöntämisestä, jotka liittyvät yksinomaan asianomaiselta tuottajalta ostettuihin määriin, sillä riidanalaiset alennukset eivät riipu objektiivisesti määritetyistä määristä, eikä niitä sovelleta kaikkiin mahdollisiin ostajiin, vaan ne riippuvat arvioista, jotka määritetään kussakin tapauksessa kunkin asiakkaan oletetun hankkimiskyvyn mukaan, jolloin tavoitteena ei ole suurin osa määrästä vaan tarpeesta.'"
99) Asiassa Hoffmann-La Roche katsottiin, että alennusjärjestelmällä voi olla samanlainen vaikutus kuin toimitussopimukseen sisältyvällä yksinostovelvoitteella, jolloin siihen voi liittyä aseman väärinkäyttöä, jos se on määräävässä asemassa olevan hankkijan käytössä. Siinä vahvistettiin lisäksi komission päätös, jonka mukaan Hoffmann-La Rochen alennusjärjestelmä oli tämänkaltainen järjestelmä. Myöhemmässä asiassa Michelin(36) selvennettiin, milloin alennusjärjestelmää voidaan pitää poissulkevana ja määräävässä asemassa olevan tavarantoimittajan harjoittamana määräävän aseman väärinkäyttönä.
100) Yhteisöjen tuomioistuin totesi, että Michelinin järjestelmä ei ole samanlainen kuin Hoffmann-La Rochen järjestelmä(37). Tuomioistuin katsoi, että sen oli ollut päätettävä, liittyikö Michelinin alennusjärjestelmään väärinkäyttöä, toisin sanoen aiheutuuko alennuksesta etua, jolle ei ole taloudellisia perusteita, jolloin alennus poistaa ostajien valinnanvapauden tai rajoittaa sitä(38). Edelleen tuomioistuin totesi, että Michelinin alennusjärjestelmä, jossa vastineena asiakkaan tarpeiden mukaan asetettujen myyntitavoitteiden saavuttamisesta annettiin kunkin asiakkaan hankintojen perusteella määriteltyjä alennuksia koko vuoden ostoista, oli tällainen järjestelmä. Tuomioistuin päätteli, että tämä järjestelmä pikemminkin palkitsi uskollisuuden perusteella kuin liittyi kustannussäästöihin tai tavarantoimittajan varmistamiin lisäetuihin.
101) Asioissa Hoffmann-La Roche ja Michelin luodaan periaate, jonka mukaan määräävässä asemassa oleva tavarantoimittaja voi myöntää toiminnan tehostumiseen liittyviä alennuksia, esimerkiksi alennuksia suurista tilauksista, joiden ansiosta tavarantoimittaja voi valmistaa suuria tuote-eriä, muttei asiakasuskollisuutta edistäviä alennuksia tai kannustimia, joilla on esimerkiksi tarkoitus estää ostot määräävässä asemassa olevan tavarantoimittajan kilpailijalta. Asioissa todetaan myös, että niiden kohteena olleet kaksi alennusjärjestelmää olivat tämäntyyppisiä ja niihin liittyi määräävän aseman väärinkäyttöä. BA:n provisiojärjestelmät ovat tämän yleisen periaatteen vastaisia ja muodoltaan hyvin lähellä sitä, josta tuomioistuin teki kielteisen päätöksen Michelin-asiassa. Vaikka onkin totta, kuten BA toteaa, että asioita on tarkasteltava ottaen huomioon taustatekijät ja että asiaa Michelin on tarkasteltava ottaen huomioon asia Roche, tämä ei voi tarkoittaa sitä, että väärinkäytön toteamiseksi provisiojärjestelmässä, jossa havaitaan kaikki samat piirteet, joita tuomioistuin piti ratkaisevina asiassa Michelin, on havaittava samat piirteet kuin järjestelmässä, josta asiassa Hoffmann-La Roche tehtiin kielteinen päätös. Nämä kaksi asiaa osoittavat yhdessä, että määräävässä asemassa oleva yritys voi myöntää alennuksia ainoastaan toiminnan tehostumisen eikä uskollisuuden perusteella ja että kyseisessä kahdessa alennusjärjestelmässä palkitaan pikemminkin uskollisuudesta kuin toiminnan tehostumisesta.
102) Edellä kuvatut provisiojärjestelmät liittyvät selkeästi pikemminkin uskollisuuteen kuin toiminnan tehostumiseen. Vaikka BA on osoittanut, että sen tehokkuus voi parantua, kun se toimii yhteistyössä sellaisen matkatoimiston kanssa, joka myy paljon lippuja, kyseiset provisiojärjestelmät eivät liity toiminnan tehostumiseen. Kuten jäljempänä syrjintää koskevan jakson yhteydessä todetaan, matkatoimisto, joka myy tehottomasti pienen määrän lippuja, voi ansaita enimmäisprovision, mikäli sen pieni myynti on kasvanut 25 prosenttia edellisvuoden myyntiin verrattuna. Toisaalta matkatoimisto, jonka myynti on huomattavaa, ei saa ylimääräisiä provisioita vastineena BA:lle tuottamistaan mittakaavaeduista, ellei sen myynti lisäänny edellisvuoteen verrattuna. BA:lla on perinteisesti ollut vahva asema Yhdistyneen kuningaskunnan lentoliikenteen markkinoilla, mikä on johtanut sen määräävään asemaan lentomatkoihin liittyvien matkatoimistopalvelujen markkinoilla. Koska uudet tulokkaat ja kilpailua sääntelevien esteiden poistaminen uhkaavat tätä voimakasta asemaa Yhdistyneen kuningaskunnan lentoliikennemarkkinoilla, BA käyttää provisiojärjestelmäänsä palkitakseen uskollisuudesta välittömästi. Matkatoimistoja kannustetaan pysymään uskollisina BA:lle eikä myymään palvelujaan BA:n kilpailijoille tarjoamalla kokonaismyynnin koosta riippumattomia kannustimia, jotta ne pitäisivät BA-lippujen myyntinsä ennallaan tai lisäisivät sitä. Tällaiset matkatoimistopalvelujen ostajana määräävässä asemassa olevan yrityksen käyttämät provisiojärjestelmät ovat laittomia riippumatta siitä, onko matkatoimistoilla tai kilpailevilla lentoyhtiöillä mahdollisuuksia järjestelmien aiheuttamien vaikutusten minimointiin tai välttämiseen.
103) BA:n kanssa kilpailevilla lentoyhtiöillä on vaihtoehtoja lentomatkoihin liittyvien matkatoimistopalvelujen ostamiselle matkatoimistoilta. Tärkein vaihtoehto on suora puhelinmyynti tai myynti Internetin kautta, jotka tarkoittavat lentomatkoihin liittyvien matkatoimistopalvelujen hoitamista itse. Matkatoimistot, joiden osuus myydyistä lentolipuista on noin 85 prosenttia, ovat edelleen lentoyhtiöille kaikkein merkittävin lentojen myyntitapa. BA:n määräävän aseman väärinkäyttö lentomatkoihin liittyvien matkatoimistopalvelujen markkinoilla vaikuttaa vakavasti kilpaileviin lentoyhtiöihin Yhdistyneen kuningaskunnan lentoliikennemarkkinoilla.
104) Markkinointisopimusten osalta on muitakin todisteita siitä, että nämä järjestelmät liittyvät pikemminkin uskollisuuteen kuin toiminnan tehostumiseen. Hyötyäkseen johdanto-osan 16-18 kappaleessa kuvaillusta "koulutusta ja liiketoiminnan kehittämistä edistävästä rahastosta" matkatoimiston oli osallistuttava markkinointisopimuksen mukaiseen provisiojärjestelmään. Lisäksi markkinointisopimuksiin sisältyi johdanto-osan 19 kappaleessa kuvailtuja yleisiä ehtoja. Vaikka rahastoon tai yleisiin ehtoihin sinänsä ei liity väärinkäyttöä, niitä käytettiin lisäkannustimena houkuteltaessa osallistumaan markkinointisopimuksiin ja ne vahvistivat sopimusten vaikutusta.
105) On vielä käsiteltävä perusteluja, jotka BA esitti eräältä komission korkealta virkamieheltä saamansa kirjeen(39) perusteella. Kirjeen todettiin selkeästi olevan henkilökohtainen ja alustava reaktio Virginin esittämään tilapäisten toimenpiteiden toteuttamista koskevaan pyyntöön eikä se sinänsä sido eikä voi sitoa komissiota. Joka tapauksessa kyseisessä kirjeessä esitettiin vain yksi havainto, jonka mukaan ensi näkemältä ei vaikuttanut siltä, että BA:n yritysasiakkaille myöntämät alennukset rikkoisivat perustamissopimuksen 82 artiklaa. Yritysasiakkaille myönnettyjä alennuksia ei käsitellä tässä päätöksessä. Vaikka rikkomista ei voida todeta ensi näkemältä, on kuitenkin mahdollista, että kaikkien tosiseikkojen tutkimisen perusteella todetaan määräävän aseman väärinkäyttöä. Komissio on tutkinut asiaa tarkemmin ja analyysin tulokset esitellään tässä.
106) Provisiojärjestelmien poissulkeva vaikutus koskee kaikkia BA:n kilpailijoita ja mahdollisia markkinoille tulijoita. Tästä syystä ne haittaavat paitsi niitä kilpailijoita, jotka eivät voi kilpailla BA:n kanssa omilla palveluillaan, myös kilpailua yleisesti ja näin ollen myös kuluttajia.
107) Poissulkevista provisiojärjestelmistä huolimatta BA:n kilpailijat ovat onnistuneet saamaan markkinaosuuksia BA:lta Yhdistyneen kuningaskunnan lentoliikenteen markkinoiden vapautumisen jälkeen. Tämä ei kuitenkaan merkitse sitä, ettei järjestelmillä olisi mitään vaikutuksia. Voidaan vain olettaa, että kilpailijat olisivat menestyneet paremmin, jos tällaisia väärinkäyttöön perustuvia provisiojärjestelmiä ei olisi ollut.
Syrjintä
108) Perustamissopimuksen 82 artiklassa esitetään yhtenä esimerkkinä määräävän aseman väärinkäytöstä "erilaisten ehtojen soveltaminen eri kauppakumppaneiden samankaltaisiin suorituksiin kauppakumppaneita epäedulliseen kilpailuasemaan asettavalla tavalla"(40).
109) Määräävässä asemassa olevan yrityksen velvollisuutena on olla harjoittamatta syrjintää, mikä tarkoittaa sitä, että se ei saa soveltaa erilaisia ehtoja eri kauppakumppaneiden samankaltaisiin suorituksiin kauppakumppaneita epäedulliseen kilpailuasemaan asettavalla tavalla(41). Edellä kuvaillut markkinointisopimus- ja PRS-järjestelmät vaikuttavat juuri tällaisella tavalla. Kaksi matkatoimistoa, jotka käsittelevät saman määrän BA:n lippuja ja tarjoavat täsmälleen samantasoisia palveluja BA:lle, saa erisuuruisen provision eli erisuuruisen hinnan lentomatkoihin liittyvistä matkatoimistopalveluistaan, jos niiden BA-lippujen myyntiluvut edellisvuonna poikkesivat toisistaan. Asia voidaan ilmaista kääntäen siten, että kaksi matkatoimistoa, joiden BA-lippujen myyntiluvut ja BA:lle tarjottavat palvelut poikkeavat toisistaan, voi ansaita samansuuruisen provision eli BA voi maksaa niille saman hinnan niiden lentomatkoihin liittyvistä matkatoimistopalveluista, jos niiden BA-lippujen myynnin prosentuaalinen lisäys edellisestä vuodesta on ollut samansuuruinen.
110) BA huomauttaa, että se voi saavuttaa kustannussäästöjä, jos matkatoimisto myy paljon lippuja, ja että matkatoimistot eroavat toisistaan toiminnan tehokkuuden ja palvelun tason osalta. Vaikka erisuuruisten provisioiden maksaminen matkatoimistoille saattaakin olla tämän vuoksi perusteltua, tässä päätöksessä tarkasteltavana olevat provisiojärjestelmät voivat kuitenkin olla syrjiviä. Tarkasteltavana olevissa provisiojärjestelmissä ei oteta huomioon matkatoimistojen myynnin määrällisiä eroja eikä matkatoimistojen BA:lle tarjoamien palvelujen välisiä eroja. Näiden järjestelmien mukainen ylimääräinen provisio perustuu siihen, missä määrin matkatoimistot yltävät edellisvuotiseen BA:n lippujen myyntiin tai ylittävät sen.
111) Kyseiset syrjivät provisiot asettavat tietyt matkatoimistot toisiinsa nähden epäedulliseen kilpailuasemaan. Matkatoimistojen on kilpailtava keskenään tarjotessaan matkatoimistopalveluja kuluttajille ja saatava kuluttajat varaamaan lentolippuja niiden kautta. Resurssit, joiden avulla matkatoimistot harjoittavat kyseistä toimintaa esimerkiksi mainostamalla palvelujaan kuluttajille tai jakamalla provision matkustajien kanssa, ovat peräisin niiden provisiotuloista. Vääristäessään matkatoimistojen ansaitsemien provisiotulojen tasoa nämä järjestelmät vaikuttavat matkatoimistojen kykyyn kilpailla keskenään. Kuten edellä todetaan yksityiskohtaisemmin poissulkevia alennusjärjestelmiä koskevan jakson yhteydessä, nämä järjestelmät lisäksi vääristävät BA:n ja muiden lentoyhtiöiden välistä kilpailua lentoliikennepalvelujen markkinoilla.
G. VAIKUTUS JÄSENVALTIOIDEN VÄLISEEN KAUPPAAN
112) Tämän päätöksen kohteena olevat menettelytavat vaikuttavat pääasiassa markkinoilla, joilla BA ja muut lentoyhtiöt ostavat lentomatkoihin liittyviä matkatoimistopalveluja. Näiden menettelytapojen vaikutuksena on, että Yhdistyneessä kuningaskunnassa toimivat matkatoimistot saadaan laittomasti toimittamaan näitä palveluja BA:lle muiden BA:n kanssa kilpailevien lentoyhtiöiden sijasta. Nämä menettelytavat laskevat yleensä muille lentoyhtiöille tarjottavien lentomatkoihin liittyvien matkatoimistopalvelujen laatua ja huonontavat näiden palvelujen tarjoamisehtoja. Koska monet näistä lentoyhtiöistä sijaitsevat Yhdistyneen kuningaskunnan ulkopuolella, menettelytavat vaikuttavat selvästi lentomatkoihin liittyvien matkatoimistopalvelujen yhteisön sisäiseen kauppaan.
113) Lisäksi tässä päätöksessä tarkasteltavana olevat provisiot perustuvat lentolippujen myyntiin Yhdistyneen kuningaskunnan sisäisillä reiteillä, Yhdistyneen kuningaskunnan ja muiden jäsenvaltioiden välisillä reiteillä sekä Yhdistyneen kuningaskunnan ja kolmansien maiden välisillä reiteillä. Määräävän aseman väärinkäyttöä sisältävien provisiojärjestelmien vaikutus tuntuu kyseisillä lentoliikenteen markkinoilla. Erityisesti kyseisten käytäntöjen tavoitteena ja seurauksena on BA:n kilpailijoiden sulkeminen pois Yhdistyneestä kuningaskunnasta lähtevän lentoliikenteen markkinoilta. Näiden lentoliikennepalvelujen myyntiä harjoitetaan jäsenvaltioiden välillä. Näin ollen kyseiset käytännöt vaikuttavat tässä suhteessa jäsenvaltioiden väliseen kauppaan.
H. ASETUKSEN N:O 17 3 ARTIKLA
114) Jos komissio hakemuksen perusteella tai omasta aloitteestaan toteaa, että perustamissopimuksen 81 tai 82 artiklaa rikotaan, se voi asetuksen N:o 17 3 artiklan nojalla päätöksellään määrätä rikkomiseen osallistuvat yritykset tai yritysten yhteenliittymät lopettamaan rikkomisen.
115) On tarpeen, että komissio vaatii BA:ta lopettamaan F jaksossa kuvailtu rikkominen, jos näin ei ole vielä tapahtunut, ja pidättymään vastedes tekemästä sellaisia sopimuksia ja harjoittamasta sellaista toimintaa, jonka tavoite tai seuraus on samanlainen.
I. ASETUKSEN N:O 17 15 ARTIKLA
116) Asetuksen N:o 17 15 artiklan nojalla perustamissopimuksen 82 artiklan rikkomisesta voidaan määrätä sakko, joka on enintään miljoona euroa taikka tätä suurempi mutta enintään 10 prosenttia yrityksen edellisen tilikauden liikevaihdosta. Sakon suuruutta määrättäessä on otettava huomioon sekä rikkomisen vakavuus että sen kesto.
117) Sakon suuruutta määrätessään komissio ottaa huomioon erityisesti seuraavat tekijät:
Rikkomisen vakavuus
118) Tarkasteltavana oleva toiminta, poissulkeva alennusjärjestelmä, jollaiset komissio ja yhteisön lainkäyttö ovat johdonmukaisesti kieltäneet tähän asti, on vakavaa määräävän aseman väärinkäyttöä ja oli tarkoitettu estämään BA:han kohdistuvan kilpailun lisääntyminen lentoliikenteen markkinoilla Yhdistyneessä kuningaskunnassa tai ainakin ehkäisemään sitä. Tällaista toimintaa pidetään vakavana yhteisön kilpailulainsäädännön rikkomisena.
119) Lentoliikenne on huomattava osa kuluttajien menoissa ja merkittävä kustannuserä Yhdistyneessä kuningaskunnassa toimiville yrityksille, varsinkin yrityksille, jotka harjoittavat kauppaa Yhdistyneen kuningaskunnan ulkopuolella, joten tämä toiminta vaikuttaa koko Yhdistyneen kuningaskunnan talouteen.
120) Vaikuttaa kohtuulliselta olettaa, että osittain kyseisen toiminnan ansiosta BA on kyennyt säilyttämään jopa 40 prosentin keskimääräisen markkinaosuuden Yhdistyneen kuningaskunnan lentoliikenteen markkinoista huolimatta alan vapauttamisesta, joka on poistanut oikeudelliset ja lainsäädännölliset olosuhteet, joiden perusteella se oli alun perin saavuttanut johtavan asemansa. Tästä päätelmästä seuraa, että määräävän aseman väärinkäytön tavoitteena ja seurauksena on ollut markkinoiden vapauttamisesta saatavien etujen täysimääräisen toteutumisen estäminen.
121) Tämän perusteella rikkomisen vakavuutta heijastavien sakkojen määräksi vahvistetaan 4 miljoonaa euroa, joka kuvastaa rikkomisen vakavaa luonnetta, laajuutta ja vaikutusta.
Rikkomisen kesto
122) BA on käyttänyt väärin määräävää asemaansa valikoituihin suuriin matkatoimistoihin nähden markkinointisopimuksilla ainakin vuodesta 1992 nykyhetkeen. PRS-järjestelmä laajensi määräävän aseman väärinkäytön koskemaan kaikkia Yhdistyneessä kuningaskunnassa toimivia matkatoimistoja ja vahvisti niille toimistoille aiheutettuja vaikutuksia, jotka ovat tehneet markkinointisopimuksen ajalle 1.1.1998-31.3.1999. Määräävän aseman väärinkäyttö on kestänyt seitsemän vuotta. Rikkomisen vakavuuden huomioon ottamiseksi määrättäviä sakkoja olisi sen vuoksi nostettava 70 prosenttia rikkomisen pitkän keston vuoksi. Näin sakkojen määrä on 6,8 miljoonaa euroa.
Lieventävät ja raskauttavat asianhaarat
123) Tämän päätöksen kannalta ei ole merkityksellisiä lieventäviä ja raskauttavia asianhaaroja.
ON TEHNYT TÄMÄN PÄÄTÖKSEN:
1 artikla
British Airways Plc on rikkonut perustamissopimuksen 82 artiklaa soveltamalla matkatoimistoihin, joilta se ostaa lentomatkoihin liittyviä matkatoimistopalveluja Yhdistyneessä kuningaskunnassa, sellaisia provisio- ja muita kannustinjärjestelmiä, joiden tavoitteena ja seurauksena on matkatoimistojen uskollisuuden palkitsemisen ja matkatoimistojen välisen syrjinnän vuoksi British Airways Plc:n kilpailijoiden sulkeminen pois lentoliikenteen markkinoilta Yhdistyneessä kuningaskunnassa.
2 artikla
Määrätään British Airways Plc:lle 1 artiklassa tarkoitetusta rikkomisesta 6,8 miljoonan euron suuruinen sakko.
Sakko on maksettava kolmen kuukauden kuluessa tämän päätöksen tiedoksi antamisesta Euroopan komission pankkitilille N:o 310-0933000-43, Banque Bruxelles Lambert, Agence Européenne, Rond Point Schuman 5, B-1040 Bruxelles. Tämän määräajan jälkeen peritään ilman eri toimenpiteitä korko, joka vastaa Euroopan keskuspankin repo-korkoa sen kuukauden ensimmäisenä päivänä, jona tämä päätös on tehty, ja johon lisätään 3,5 prosenttiyksikköä, eli yhteensä 6 prosenttia.
3 artikla
British Airways Plc:n on heti lopetettava 1 artiklassa tarkoitettu rikkominen, jos se ei ole jo tehnyt sitä.
British Airways Plc:n on pidätyttävä vastedes harjoittamasta 1 artiklassa kuvailtua toimintaa ja toteuttamasta toimenpiteitä, joilla on samanlaisia seurauksia.
4 artikla
Tämä päätös on osoitettu British Airways Plc:lle, Waterside, PO Box 365, Harmondsworth UB7 0GB, Yhdistynyt kuningaskunta.
Tämä päätös on täytäntöönpanokelpoinen perustamissopimuksen 256 artiklan mukaisesti.
Tehty Brysselissä 14 päivänä heinäkuuta 1999.

Labels: 0
4
8
18